“Lelaki Tua Pun Okay, Asalkan Bukan Laki Orang”

Penyanyi Zizi Kirana mengakui lelaki berusia ada daya tarikan mereka tersendiri, malah dia juga tidak menolak andai ditakdirkan bertemu jodoh dengan lelaki berusia.

Katanya lagi, soal jodoh adalah ketentuan Allah dan apa yang paling penting adalah lelaki itu boleh menjaganya serta membahagiakan dirinya.

BACA: Zizi Kirana Mahu Kahwin Lelaki Kelakar, Tak Kisah Paras Rupa

“Kalau jodoh itu boleh diberi pilihan, saya atau sesiapa saja sudah pasti inginkan yang terbaik menjadi pasangan hidup. Namun, dalam kehidupan ini kita tidak boleh menidakkan aturan dan ketentuan Allah SWT. Soal jodoh, ajal dan maut itu kerja Dia.

“Saya okay jika ditakdirkan berkawan dan berkahwin dengan lelaki berusia. Apa yang penting dia boleh menjaga, membahagiakan dan membuat saya ketawa,” katanya kepada Harian Metro.

Impikan lelaki yang kelakar dan seorang yang rajin, bagaimanapun Zizi menolak sekerasnya suami orang.

“Kalau dia berusia atau orang tua sekali pun, saya okay asalkan bukan suami orang. Sebagai wanita, saya perlu menghormati hak wanita lain.

“Saya percaya, dalam soal ini diri sendiri perlu memainkan peranan. Sekiranya memang lelaki itu bukan jodoh kita, saya percaya Allah akan hadirkan lelaki lain yang lebih baik,” katanya.


“Orang Perempuan Mula-Mula Puji Laki Orang, Lepas Tu Ngap”

Mahligai rumah tangga yang dibina sudah masuk tahun ke enam, ramai yang menjadikan pasangan selebriti Rozita Che Wan dan Zain Saidin sebagai relationship goals.

Baru-baru ini Che Ta ada berkongsikan fotonya bersama Zain berserta ucapan romantis memuji betapa sempurna suaminya itu di matanya. Menurut Che Ta, tiada salahnya memuji suami sendiri asalkan tidak memuji suami orang lain.

BACA: Baju Tak Sesuai Melawat Orang Sakit, Che Ta Dituduh Sebar Kuman

“Suamiku mungkin tidak sempurna, tapi dia sangat sempurna di mataku.Cewahhhhh. Tak salah puji laki sendiri, jangan puji laki orang sudah,” tulisnya.

Menerusi perkongsiannya itu, Che Ta turut menyindir kebanyakan perangai wanita zaman sekarang yang memuji suami orang kemudian menjadi perampas.

Diruangan komen, rata-rata netizen mendoakan kebahagiaan Che Ta dan Zain kekal hingga ke akhir hayat. Memang beruntun Zain dapat isteri macam Che Ta, bukan saja cantik tapi seorang yang romantik.


“Memang Ada Niat Nak Pergi Mekah Tapi…”

Sudah lebih setahun memeluk agama Islam, pengarah popular Michael Ang menyimpan hasrat untuk menjejakkan kaki ke Tanah Suci dan ingin melihat Kaabah di depan matanya.

Bagaimanapun, Michael mengakui ibadah solatnya masih belum sempurna dan masih dalam tempoh belajar. Katanya lagi, adakalanya dia menunaikan solat dengan memakai earphone.

“Saya memang ada niat nak pergi Mekah. Tapi cuma 80 peratus, lagi 20 peratus saya akui saya tak sempurna dalam bab solat.

“Saya akui solat pun masih belajar lagi sebab kadang-kadang pakai earphone dan ada sejadah yang menggunakan speaker. Saya nak pergi sangat sebab nak tengok Kaabah depan mata,” kongsinya.

Terdahulu, Micheal mengakui sudah memeluk agama Islam sejak setahun lalu dan berkongsi cerita dimana dia telah mendapat hidayah sejak dua tahun lalu apabila dia mimpikan Kaabah.


"Teringin Sumbang Kudrat Bantu Penggali Kubur"

Teringin mahu menyumbangkan kudrat membantu penggali kubur di masa depan, Nabil Ahmad telah membina sebuah kediaman bersebelahan tanah perkuburan untuk memudahkannya melakukan kebajikan.

BACA: “Bila Mati Nanti Siapa Akan Angkut Ke Kubur Kalau …”

“Saya tergerak hati membina kediaman di sana apabila menerima pelawaan untuk memberikan sumbangan dan bantuan memperbaiki masjid di kawasan kampung. Rumah berkenaan juga sebagai hadiah kami adik-beradik buat ibu bapa”

“Alhamdulillah. Mereka masih ingatkan saya dan ia dianggap seperti penghargaan buat anak kampung seperti saya. Dahulu, rumah mak saya juga berhampiran masjid dan berdekatan dengan kubur”

“Insya-Allah, apabila sudah bersara nanti, ada juga rumah untuk berehat, jauh daripada hiruk-pikuk kota. Teringin juga nak menyumbangkan kudrat dengan membantu penggali kubur dan sebagainya pada masa hadapan,” jelasnya.

Difahamkan niat murni Nabil itu dibina bersama adik beradiknya bagi memenuhi impian ibu bapa mereka, sekaligus memilih sekitar Negeri Sembilan sebagai lokasi kediaman mereka sekeluarga. (rtky/w)


"Sudah Tentu Saya Rasa Bangga Ada Baby Bump"

Biarpun sarat membawa kandungan, Kaka Azraff tidak ketinggalan menghadiri festival muzik, Good Vibes Festival yang diadakan hujung minggu lalu. Banyak gambar dikongsikan Kaka ketika hadir ke majlis terbabit.

Pun begitu dalam keseronokkan peminat melihat gambar yang dikongsikan, ada pula mulut jahat netizen meluahkan rasa meluat melihat Kaka terlalu megah menunjukkan ‘baby bump’ beliau di media sosial.

Selain itu ada juga yang mendakwa, pakaian Kaka yang terlalu ketat pada ketika itu seolah sengaja bagi menampakkan perutnya yang sudah membesar sehingga berasa megah menayang dirinya yang sedang mengandung.

Tidak cepat melatah dengan kritikan netizen, Kaka memberitahu sejujurnya beliau berasa bangga dan teruja mempunyai baby bump buat kali pertama. Namun jelasnya, pakaiannya hanya mengikut kesesuaian acara.

“Ini kali pertama saya hamil, sudah tentulah rasa bangga dan teruja bila ada ‘baby bump’ tapi tidaklah sampai sengaja pakai baju yang terlalu ketat untuk tayang perut. Saya tak nak sorok tapi tak naklah terlalu menunjuk sahaja”

“Pemakaian saya pada waktu itu hanya mengikut kesesuaian acara sahaja,” jelasnya mengenai dakwaan netizen yang meluat melihat beliau menayang perut di majlis Good Vives Fetival baru-baru ini. (rtky/w)


"Kami Tidak Bercerai Tapi Tidak Tinggal Sebumbung"

Selepas hampir dua bulan nampaknya rumah tangga Ammar Alfian dan Nelissa Nezam masih belum menemui jalan penyelesaian. Terbaru Nelissa mendedahkan beliau kini sudah tidak tinggal sebumbung dengan Ammar.

Bagaimanapun Nelissa memberitahu, statusnya dengan Ammar masih sah suami isteri biarpun sudah tidak tinggal sebumbung. Jelas Nelissa, mereka akan bebincang mengenai hala tuju perkahwinan mereka selepas bayi lahir.

“Saya rasa semua orang sudah tahu apa yang terjadi diantara kami. Buat masa sekarang saya mahu fokus pada bayi dalam kandungan sahaja. Sekarang ini saya teruja menantikan kelahiran bayi pertama dan tidak mahu memberi tekanan”

“Saya dan Ammar sudah tidak bersama tapi kami masih lagi suami isteri. Cumanya kami tidak tinggal sebumbung sejak isu tersebut sekitar Meli lalu. Saya dan Ammar akan berbincang selepas bayi kami lahir nanti,” jelasnya.

Sebelum ini Nelissa pernah mendedahkan kecurangan Ammar melalui perbualan di Whatsapp. Tidak menafikan perkara itu, Ammar tampil menjelaskan beliau sudahpun memohon maaf kepada isterinya mengenai hal itu. (rtky/w)


Peminat Setia KPOP Boleh Tonton Konsert KPOP LIVE Secara Percuma Di Korea? Menarik Peraduan Ni!

Bercakap soal kumpulan Kpop ni, tipulah kalau anda tak minat mana-mana group Kpop yang hebat seperti BTS, Big Band, EXO, GFriend, Blackpink dan banyak lagilah. Yang paling best ada satu peraduan menarik untuk anda sertai dan ini khas untuk peminat setia Kpop.

Peraduan tarian K-pop #TuneTalkgoesKrazy yang bakal diadakan pada 13 Ogos hingga 8 September ini akan buat anda temui selebriti Kpop yang terkenal secara percuma!

Yalah mana tak nya, hadiah juara dalam peraduan ini adalah percutian ke Korea serta tiket Konsert KPop! Bukan itu sahaja, tempat kedua dan ketiga pun bakal memenangi tiket percuma ke konsert Kpop LIVE di Malaysia.

Mesti anda tertanya-tanya bagaimana cara untuk memenangi tiket percuma konsert Kpop LIVE ini bukan? Caranya senang sahaja!

Anda hanya perlu rakam tarian Kpop bersama maksimum 5 orang rakan diiringi lagu Kpop kegemaran mulai 13 Ogos sehingga 8 September.

Jangan lupa kongsikan video tarian Kpop tersebut di laman Instagram anda, hastag #TuneTalkgoesKrazy, #(Nama Kumpulan Anda) dan tag @tunetalk serta laman Instagram rakan-rakan kumpulan anda.

Pastikan akuan Instagram anda dalam status public, barulah boleh dapat beribu like dan komen. Video yang dapat banyak like pun diambil kira okey, jadi masa ini lah untuk minta kenalan anda like video tarian kpop anda tu.

Untuk memenangi peraduan ini, video anda perlu mendapat sebanyak like yang mungkin! So, pastikan akuan Instagram anda public. Lagi banyak like, lagi tinggilah peluang anda dan rakan-rakan untuk menang hadiah utama!

Ha bab pendaftaran pula, jangan lupa isi borang pendaftaran pertandingan dan borang pengesahan akan di hantar ke email anda.

Bagi yang minat gila dengan selebriti Kpop tu bolehlah join peraduan ini. Terbuka kepada lelaki dan perempuan yang berusia 14 tahun ke atas.


Netizen Persoal Siapa Ambil Foto Nazim Othman Mandi Buih

Jika anda mengikuti Instagram Nazim Othman, pasti anda tahu pelakon itu ada berkongsikan beberapa keping gambar percutiannya ke Pulau Maldives.

Gambar yang dikongsikan cukup mempesonakan dengan berlatar belakangkan keindahan pulau yang cukup cantik itu. Namun satu gambar yang dikongsikan oleh pelakon itu sedang santai bermandi buih menjadi perhatian netizen.

Gambar tersebut menimbulkan tanda tanya netizen yang mempersoalkan siapakah individu yang mengambil foto tersebut memandangkan pelakon itu dikatakan bercuti seorang diri.

Bagaimanapun, ada netizen mengatakan fikir yang baik-baik sahaja mungkin pelakon itu menggunakan self timer untuk mengambil gambar tersebut. Betul tu, teknologi  sekarang makin canggih dan tak perlu lagi perlukan orang untuk ambik gambar kita.


“Gambar Itu Tak Mengaibkan, Jangan Asyik Cari Salah Orang”

Baru-baru ini, nama Nabila Razali menjadi perhatian ramai apabila baju putih jarang bersama baju dalam atau inner warna kulit itu dikatakan boleh menimbulkan fitnah dan tidak sesuai dengan imejnya bertudung.

Namun, Nabila berpendapat isu tersebut bukanlah satu perkara besar dan jika gambar itu kurang sopan pasti dia tidak akan berkongsikan kepada umum.

“Saya rasa ia bukanlah isu yang besar, tetapi apabila ramai dah bercakap tentang isu tersebut, mereka perlukan penjelasan saya.

“Bagi saya, saya tak rasa gambar itu mengaibkan diri saya, saya pakai ‘inner’ berwarna terang di dalam baju jarang itu, jadi ia tidak kelihatan seperti warna kulit.

“Untuk mereka di luar sana, jangan lah terlalu mencari kesalahan orang lain, kalau saya rasa gambar itu kurang sopan, sudah tentu saya tidak akan kongsi di media sosial,” katanya kepada Astro Gempak.

Bagaimanapun, Nabila mengakui dia hanya manusia biasa yang tidak terlepas daripada melakukan kesilapan menerima segala teguran secara terbuka.

“Sebagai seorang manusia, saya akui kesilapan saya ketika itu, saya juga terima semua komen positif dan negatif dari netizen dengan hati yang terbuka agar dapat menjadi lebih baik di masa akan datang,” tambahnya.


Elfira Loy Dedah Proses Kehamilan Mudah Buatnya

Masa berbaki dua bulan sebelum melahirkan anak pertama, Elfira Loy meluahkan rasa syukur kerana tidak mengalami alahan pelik ketika mengandung. Pun begitu Elfira banyakkan berehat sebelum menanti hari bersalin.

“Alhamdulillah, saya tiada alahan bukan-bukan. Setakat ini semua okey. Boleh saya katakan proses kehamilan anak pertama ini dipermudahkan dan segalanya senang untuk dilalui oleh saya. Bab makanan pun tiada mengidam yang pelik”

Mengakui berasa gementar kerana ianya kehamilan pertama, Elfira akhirnya merasai ketakutan yang dialami ibu-bu lain. Namun Elfira berharap peminat dapat mendoakan proses kelahirannya nanti dipemudahkan.

“Cuma saya dinasihatkan oleh ibu dan ibu mertua supaya banyakkan berehat. Saya rasa semua wanita yang bakal melahirkan anak terutama bayi sulung akan mengalami perasaan sama seperti saya. Gementar sebab perkara paling susah adalah untuk melahirkan anak”

“Selepas melalui sendiri proses kehamilan sejak hari pertama sampailah sekarang, saya bersyukur kerana Allah melancarkan semua proses dan berharap agar orang ramai dapat mendoakan saya mudah bersalin nanti,” jelasnya.

Bertuah Elfira diberikan kemudahan sejak usia kandungan masih awal sehingga sekarang. Diharapkan proses bersalin Elfira yang dijangka Oktober ini dipermudahkan juga dan selamat buat keduanya. (rtky/w)


"Jika Timbul Keraguaan Baginda Boleh Buat Ujian DNA"

Terkilan dengan dakwaan Sultan Kelantan, Sultan Muhammad V yang menafikan statusnya sebagai bapa kepada anak mereka, Rihana Oksana Gorbatenko mencabar baginda melakukan ujian DNA terhadap bayi berkenaan.

Menurut rakan Rihanna, Liliya Nastaeve menegaskan perkahwinan Rihanna dan Sultan Muhammad V masih sah dan menolak dakwaan yang dibuat peguam baginda mengenai penceraian mereka selepas 13 bulan berkahwin.

Malah kata Liliya, Rihana yang kini tinggal bersama anaknya di Moscow menuntut permohonan maaf secara terbuka dari Sultan Muhammad V mengenai penafian baginda sebagai bapa kepada anaknya.

“Semua kenalan rapat Rihana termasuk ibu bapanya, sedang menunggu permohonan maaf dari baginda. Kalau timbul keraguan, baginda boleh buat ujian DNA. Sekiranya Oksana mendedahan wajah anaknya kepada umum, tiada siapa akan meragui kerana mereka tampak seiras,” jelasnya.

Sementara itu, peguam mewakili Rihana, Evgeny Tarlor yang juga bekas Senator Rusia berkata dakwaan bekas YDPA itu adalah bohong. Malah beliau mencabar peguam itu membuktikan beliau benar-benar mewakili Sultan Muhammad V.

Terdahulu peguam Koh Tien Hua mempersoalkan bukti mengatakan Sultan Muhammad V adalah bapa kandung kepada bayi berkenaan selepas beliau mengesahkan Sultan Muhammad V sah bercerai talak tiga. (rtky/w)


Zizi Kirana Mahu Kahwin Lelaki Kelakar, Tak Kisah Paras Rupa

Usianya kini menganjak 34 tahun, penyanyi Zizi Kira berkata dia tidak menolak andai ditakdirkan bertemu jodoh dengan lelaki pilihan keluarganya.

Zizi berkata, dia sudah malas untuk memikirkan tentang soal jodoh dan meletakkan sepenuh kepercayaan kepada ibunya untuk mencarikan lelaki terbaik.

“Saya sudah jelak bercinta, namun masih belum ditakdirkan bertemu jodoh. Malas rasanya terus memikirkan soal itu, jadi lebih baik saya serahkan kepada ibu kerana dia lebih tahu lelaki bagaimana yang terbaik untuk saya.

“Saya terima sekiranya sudah tertulis hanya bertemu cinta sejati selepas berkahwin,” katanya kepada BH Online.

Dalam pada itu, Zizi berkata dia impikan lelaki yang kelakar dan seorang yang rajin. Katanya lagi, dia tidak mementingkan paras rupa bakal suaminya.

“Soal rupa, asalkan sedap mata memandang, itu sudah memadai. Pada usia sekarang, saya tidak lagi meletakkan paras rupa sebagai kriteria utama.

“Paling penting, bakal suami saya mesti pandai berjenaka kerana saya mudah tertarik dengan lelaki yang kelakar. Dia juga perlu ringan tulang kerana saya tidak dapat hidup dengan orang malas,” katanya.


Shukri Yahya Reda Isteri Keguguran Anak Kedua

Hasrat pelakon Shukri Yahya dan isterinya, Tya Adnan untuk menimang cahaya mata kedua tidak kesampaian apabila mengalami keguguran pada April lalu.

Shukri berkata dia reda dia atas apa yang berlaku dan menganggap belum masanya untuk mereka dikurniakan anak lagi. Kata Shukri lagi, isterinya disahkan berbadan dua pada Mac lalu.

“Tya disahkan hamil, Mac lalu. Namun, ketika itu, saya tidak mahu berkongsi kepada umum. Pada fikiran saya, biarlah orang ramai tahu sendiri atau jika ada yang bertanya,” katanya kepada BH Online.

Shukri memberitahu jika ada rezeki untuk menimang cahaya mata lagi selepas ini, dia mengimpikan seorang anak lelaki.

“Apabila disahkan doktor, kandungan sudah ‘kosong’. Tipulah jika saya kata tidak kecewa, cuma saya reda dengan ketentuan Tuhan.

“Insya-Allah… Saya pasti rezeki ada pada masa hadapan. Dikurniakan anak sulung perempuan, saya teringin anak lelaki untuk melengkapkan keluarga kecil saya,” katanya.

Shukri dan Tya mendirikan rumah tangga pada 2015 dan dikurniakan seorang puteri, Aaira Ameena yang berusia tiga tahun.


"Hinakah Saya Berjodohkan Wanita Muda, Cantik?"

Gara-gara tular gambar persandingan bersama Zizi Kirana, ramai menyangka Ebby Yus benar-benar mendirikan rumah tangga hingga ada meninggalkan komen terkejut dan mempersoalkan pilihan Zizi berkahwin dengan Ebby.

Terbaca komen warganet yang mengkritik tindakan Zizi berkahwin dengan lelaki berusia sepertinya membuatkan Ebby terfikir adakah lelaki berusia sepertinya tidak layak berjodoh dengan wanita cantik.

“Berdosakah kalau orang tua dan tak kacak macam saya berjodoh dengan orang cantik?. Saya tak marah dan tak kecewa. Saya maafkan warganet. Cumanya, adakah orang cantik, jodohnya hanya untuk mereka yang kacak dan muda?”

Menjelaskan mengenai foto yang tular siang tadi merupakan pengambaran dalam sebuah program komedi, Ebby mengakui beliau sendiri banyak menerima panggilan daripada banyak pihak bertanyakan hal berkenaan.

“Semua yang berlaku adalah atas ketentuan Allah dan kita sebagai manusia tidak boleh menolak takdir sekiranya berlaku. Sejak semalam, telefon saya tidak henti berbunyi. Foto ini diambil di set penggambaran (JKK),” katanya.

Terdahulu netizen mula berkongsikan gambar Zizi bersama Ebby yang lengkap berpakaian baju persandingan sehingga tular. Ruangan komen pula dibanjiri dengan ucapan tahniah dan terkejut melihatkan mereka. (rtky/w)


Putus Cinta Tak Halang Najwa Latif Dapat 4 Flat Untuk Master

Rasanya sudah lama kita tak dengar cerita mengenai penyanyi Najwa Latif. Dengar cerita Najwa kini bergelar pensyarah dan akan menamatkan pengajian peringkat ijazah sarjana tidak lama lagi.

Menerusi Instagram, Najwa berkongsikan berita gembira apabila dia lulus cemerlang 4 flat dalam master. Berkongsikan cerita, Najwa membuktikan dia tidak pernah berputus asa walaupun walaupun pernah hampir berhenti sekolah di tingkatan empat suatu ketika dahulu.

“Siapa sangka gadis ini yang pernah cakap ‘Wawa nak kerja ma. Wawa tak nak sekola dah, Wawa tak nak belajar’ ketika tingkatan empat dulu akhirnya mendapat keputusan akhir master.

“Perkara terbaik yang berlaku (semalam) apabila saya menghubungi ibu saya memberitahu keputusan saya, ibu saya gembira dan saya menangis.

“Apabila orang cakap saya tak mampu melakukannya, saya percaya mereka dan saya bukan jenis yang akan membuktikan saya yang terbaik pada semua orang tetapi saya berusaha sedaya mampu,” tulisnya.

Katanya lagi, dia melalui episod putus cinta ketika menyambung master sehingga berat badannya naik mendadak. Namun, Najwa berkata dia kembali bangkit untuk mengejar cita-citanya.

“Saya putus cinta ketika menyambung master. Itu menerangkan segalanya tentang saiz badan saya yang anda selalu sangat disebut-sebut tu.

“Tapi, Tuhan berikan peluang untuk bernafas dan cuba jadi lebih baik lagi, keluarga yang percaya saya ketika saya tak percayakan diri sendiri,” katanya.


“Suami Kaya Raya Tapi Tak Mampu Beli Kain Untuk Isteri”

Meskipun sudah beranak dua, pelakon Nora Danish sememangnya masih cantik persis anak dara. Dengan raut wajah ‘baby face’ memang tiada siapa akan sangkakan wanita ini sudah mempunyai dua cahaya mata.

Baru-baru ini, Nora ada berkongsikan foto percutiannya sekeluarga di Bali, Indonesia. Namun salah satu gambar dimana Nora menggayakan dress warna biru bersama anak-anaknya menimbulkan rasa kurang senang netizen.

Rata-rata netizen berpendapat pakaian Nora itu dikatakan terlalu seksi dan tidak sesuai dengan imejnya yang sudah bergelar ibu.

Malah ada yang mengatakan sebagai seorang ibu sepatutnya tunjukkan teladan baik lebih-lebih lagi di hadapan anak-anak.

Meskipun ramai yang mengecam, namun ada memberikan komen positif mendoakan agar Nora menjadi lebih baik dari sebelumnya. Apa pun kita doakan yang baik-baik sahaja daripada terus mengecam.


Pelakon Wanita Tempatan Ini Pernah Ditawarkan Berlakon 4 Filem Hollywood

Jika anda menonton drama Jodoh Jodoh Annisa, pasti anda mengenali pelakon Daniella Sya. Meskipun masih baru di dalam industri hiburan tanah air namun siapa sangka pelakon ini pernah ditawar berlakon filem Hollywood.

Menurut Daniella, dia pernah ditawarkan berlakon Iron Man 3, Marco Polo, Crazy Rich Asians dan Power Rangers, namun terpaksa menolak tawaran tersebut.

“Untuk Iron Man 3, saya tak perlu melalui proses uji bakat kerana tawaran ini diberikan oleh rakan bekerja di studio yang menjalinkan kerjasama dengan produksi Hollywood.

“Ada satu babak yang memerlukan pelakon berbangsa Cina kerana ia syarat untuk filem ini ditayangkan di China. Kononnya penggambaran dibuat di China. Itu sebab mereka berikan tawaran kepada saya,” katanya kepada Harian Metro.

Bagaimanapun, Deniella memberitahu pelakon terkenal China, Fan Bingbing mengetahui tentang perkara itu menawarkan dirinya dan diterima oleh penerbit filem terbabit.

Ujar Daniella, sudah tentulah pihak produksi akan memilih Fan Bingbing kerana namanya yang besar. Namun dia tidak kecewa dan menerima hakikat siapalah dirinya jika nak dibandingkan dengan Fan Bingbing.

Untuk filem Marco Polo, Daniella berkata ditawarkan berlakon watak Kokachin (Blue Princess) dan pihak produksi tidak berhenti mengejarnya untuk menghantar rakaman uji bakat.

Namun sekali lagi rezeki tidak memihak padanya kerana ketika itu dia terikat sebagai artis Mediacorp, Singapura.

“Waktu itu pun saya tak pandai sangat atur jadual kerana tiada pengurus. Manakala untuk filem Crazy Rich Asians, mereka panggil saya empat kali untuk uji bakat watak berbeza.

“Selepas uji bakat kali keempat, mereka tanya jadual saya. Apa lagi jawapan yang boleh diberikan kerana ketika itu saya terbabit dengan latihan drama Dosa.

“Tapi akhirnya saya menyesal sendiri kerana jadual latihan akhirnya ditunda kepada tarikh lain. Ini memang silap saya kerana kurang pandai susun jadual,” katanya.

Mengenai tawaran untuk membintangi filem Power Rangers, Daniella tidak berani mencuba nasib walaupun didesak oleh ejennya kerana watak itu hanya ditetapkan kepada pelakon berusia 18 hingga 21 tahun.

Banyak melepaskan peluang berlakon di Hollywood, namun Daniella berkata dia tidak bimbang kerana masih berpeluang untuk mencuba nasib di sana.

Untuk rekod, Daniella pernah membintangi beberapa drama antaranya Manja, Aurora Aishah, Miss Kapten Cikgu Waiz, Dosa, Isteri Untuk Disewa, Ombak Rindu 2019 dan Jodoh Jodoh Annisa.


“El Tak Mabuk, Alkohol Tak Baik Untuk Baby”

Bakal melahirkan cahaya mata sulung pada Oktober depan, pasti ramai peminat ingin tahu bagaimana proses kehamilan pertama pelakon Elfira Loy.

Baru-baru ini di Instagram, Elfira membuka ruang kepada peminat untuk bertanyakan soalan kepadanya. Bagaimanapun, salah satu soalan yang dijawab oleh Elfira mengenai kehamilannya menimbulkan sedikit kekecohan.

Netizen itu bertanyakan adakah Elfira mengalami mabuk sepanjang hamil namun jawapan diberikan pelakon itu agak mengelirukan.

Seperti sudah dijangka, perkara itu menjadi bualan hangat di media sosial dan rata-rata netizen meluahkan rasa tidak suka dengan cara Elfira menjawab soalan tersebut.

Kata netizen lagi, Elfira seakan ingin ‘sarcastic’ namun ada yang berpendapat bahawa pelakon itu tak faham soalan. Tidak kurang juga ada yang mengatakan tiada masalah untuk ‘sarcastic’ tetapi biarlah kena pada tempatnya.

Namun ada netizen mempertahankan tindakan pelakon itu yang sekadar ingin bergurau sahaja. Netizen pun janganlah ambil serius dengan jawapan tersebut, mungkin Elfira tiada niat untuk menimbulkan kekeliruan.


"Semoga Rezeki Mahu Tambah Zuriat Termakbul"

Baru saja menyambut ulangtahun kelahiran anak mereka, Lara Alana yang kelima tahun, Scha Al-Yahya memberitahu beliau dan suami kini sudah bersedia untuk berusaha dan mendapatkan cahaya mata kedua pula.

Usia Lara yang kini sudah besar membuatkan Scha dan Awal Ashaari ingin menambahkan zuriat lagi. Malah pasangan itu berharap rezeki zuriat itu dapat termakbul selain meminta peminat turut mendoakannya.

“Setakat ini kami masih mencuba dan berharap peminat mendoakannya. Lara akan memasuki darjah satu di sekolah antarabangsa tahun depan. Sebelum ini Lara hanya mengikuti tadika dan akan memasuki fasa yang lebih serius,” katanya.

Terdahulu pasangan Sha dan Awal yang sudah mendirikan rumah tangga hampir lapan tahun telah dikurniakan seorang cahaya mata, Lara Alana. Semoga hasrat pasangan ini untuk menambah zuriat dipermudahkan. (rtky/w)


“Maaf, Saya Rakam Sebab Terlalu Teruja”

Tindakan Neelofa merakam sedutan filem The Lion King di panggung wayang menimbulkan rasa kurang senang netizen dan tidak kepuasan hati pelbagai pihak di atas tindakannya itu. Malah, ramai beranggapan tindakan ikon muslimah itu sebagai kurang wajar dan contoh yang negatif kepada orang ramai.

Menerusi Twitter sebentar tadi, Neelofa menjelaskan dia tiada niat untuk melanggar undang-undang berkaitan hak cipta kerana sebagai seorang selebriti dia sangat menghormati hak harta intelektual.

Menurutnya lagi, tindakannya itu adalah kerana dia teruja dan mahu berikan sokongan terhadap filem tersebut serta mahu lebih ramai rakyat Malaysia menonton filem itu.

Dalam pada itu, Neelofa memberitahu dia akan bertanggungjawab sepenuhnya di atas kesilapannya itu dan berharap apa yang berlaku dapat dijadikan pengajaran kepada orang lain sama.

Diruangan komen kenyataannya itu, netizen berharap selepas ini Neelofa tidak lagi melakukan perkara tersebut

Bagaimanapun segelintir netizen meminta agar pelakon dan pengacara itu dikenakan tindakan seperti individu lain sebelum ini yang pernah dikenakan tindakan undang-undang di atas kesalahan sama.


Neelofa Dikecam Rakam The Lion King Dalam Wayang

Tindakan terbaru Neelofa yang merakam sedutan filem The Lion King di panggung wayang mendapat reaksi dari pelbagai pihak yang tidak berpuas hati dengan tindakan ikon muslimah tersebut.

Kurang 24 jam yang lalu, Neelofa ada menyiarkan rakam filem The Lion King menerusi akaun Instagram beliau dan ramai beranggapan yang tindakan pengacara dan usahawan terkenal itu sebagai kurang wajar dan contoh yang negatif kepada orang ramai.

Seorang pengguna Twitter meluahkan rasa tidak puas hati dengan tindakan Neelofa itu dan mempersoalkan sama ada akan ada pihak yang akan bersuara tentang isu ini atau pun tidak kerana status Neelofa sebagai seorang selebriti.

Salah satu rangkaian panggung wayang di Malaysia, Golden Screen Cinemas (GSC) turut memberikan maklumbalas mengatakan yang mereka sudah melaporkan perkara ini ke pihak penerbit, Disney untuk tindakan selanjutnya.

Diharap pihak Neelofa dapat memberikan kenyataan dari pihak mereka sendir tentang isu ini yang sudah mendapat perhatian ramai. Bukan apa, sebagai seorang ikon pastinya Neelofa mahu memberikan contoh yang baik baik sahaja buat peminatnya bukan? (rtky/m)


“Tiada Bukti Baginda Ayah Kepada Bayi Berkenaan” – Peguam

Teka-teki status perkahwinan Ratu Cantik Moscow, Rihana Oksana Gorbatenko akhirnya terjawab selepas peguam mengesahkan Sultan Kelantan, Sultan Muhammad V sah bercerai talak tiga.

Perceraian tersebut ternyata mengejutkan ramai pihak memandangkan mahligai perkahwinan pasangan itu hanya mampu bertahan selama 13 bulan sahaja dan baru saja menimang putera sulung mereka pada Mei lalu.

Terbaru, Daily Mail melaporkan, peguam Koh Tien Hua mempersoalkan bahawa tiada bukti mengatakan Sultan Muhammad V adalah bapa kandung kepada bayi berkenaan.

“Peguamnya kini mempersoalkan sama ada baginda adalah bapa sebenar anak lelaki mereka. Tidak ada bukti mengatakan baginda bapa kepada bayi berkenaan”

Bagaimanapun, semalam Oksana ada memuat naik foto bersama cahaya matanya mengatakan beliau berbangga darah Malaysia mengalir dalam tubuh anaknya.

Sabtu lalu, Koh Tien Hua mengesahkan mengenai cerai talak tiga Sultan Kelantan ke atas Ratu Cantik Moscow, Rihana Oksana Gorbatenko. Menurut laporan, Tien Hua berkata pihaknya sudah menghantar surat cerai kepada pihak peguam Rihana.

Bagaimanapun, menerusi sebuah portal, Rihana mendakwa beliau masih isteri kepada Sultan Kelantan, Sultan Muhammad V dan memberitahu beliau tidak pernah mendengar sebarang talak dijatuhkan.


Remy Ishak Mahu Kumpul Harta Sebelum Kahwin

Mencecah usia 37 tahun, Remy Ishak belum terfikir mahu mendirikan rumah tangga sebaliknya ingin lebih bekerja keras untuk mengumpul aset serta kawangan yang lebih stabil sebelum mendirikan rumah tangga.

“Susah sebenarnya kalau hendak bercakap mengenai jodoh ini. Pada saya biarlah ia datang dengan sendiri. Kalau ada, adalah. Sekarang ini saya sedang berdepan dengan ‘krisis pertengahan umur’. Banyak perkara perlu saya lakukan”

“Susun perjalanan hidup terutama membabitkan soal kewangan. Perkara ini pada saya agak penting kerana apabila sudah berkeluarga nanti. Sudah berumah tangga nanti tidaklah isteri bising minta susu anak tidak ada”

“Kahwin memang mudah, tapi hendak melaksanakan tanggungjawab itu paling penting. Apabila sudah berkahwin kita harus jaga manusia. Kita harus memikirkan masa depan, terutama keluarga yang dibina”

Jelas Remy lagi, 10 tahun akan datang pastinya fizikal beliau yang sudah beruban tidak mendatangkan banyak tawaran berlakon. Dengan itu Remy mahu mula menyusun dan merancang kewangan dalam hidupnya agar lebih stabil.

“Dalam melayari hidup sebagai pelakon ini, dalam banyak kelebihan ada kekurangannya, jadi saya harus bijak mempertimbangkan dari semua sudut, apatah lagi sekiranya mahu berumah tangga dan membina keluarga.

“Bayangkan kalau tawaran semakin kurang, bagaimana saya hendak menanggung perbelanjaan keluarga. Benar rezeki setiap hamba-Nya sudah ditetapkan, tetapi saya bakal bergelar ketua keluarga harus bersiap sedia,” jelasnya kepada Harian Metro. (rtky/w)


Ruhainies Tertekan Asyik Disoal Pasal Kahwin

Sering ditanyakan mengenai perkahwinan kebelakangan ini, Ruhainies mengakui mula berasa tertekan dengan pertanyaan yang sama berulang kali. Menurut Ruhainies, beliau sebolehnya tidak mahu terlalu menjaja kisah peribadi.

“Sebenarnya soalan bila nak kahwin ini memberi tekanan juga pada saya. Bila orang dah tahu saya ada kekasih, mereka tanya pasal kahwin pula. Kalau boleh saya memang tak nak berkongsi mengenai kisah peribadi pada umum”

“Sebelum ini pun saya terpaksa beritahu ada kekasih sebab ada yang bertanya. Saya tak nak orang rimas disebabkan terlalu banyak cerita peribadi berbanding kerjaya seni saya,” katanya kepada m Star Online.

Jelas Ruhainies, seperti sebelum ini beliau telah menjelaskan bahawa perkahwinannya dengan ahli perniagaan itu akan berlangsung selepas kakaknya mendirikan rumah tangga dulu pada November ini.

Bakal mendirikan rumah tangga dengan jejaka yang dikenali sebagai Elff Johan, Ruhainies berharap peminat henti bertanya soal peribadinya dan mulai fokus dengan perjalanan kerjaya seninya pula.

Terdahulu menerusi Instagram Ruhainies telah memuat naik video disekitar sambutan majlis hari jadinya serta ucapan penghargaan. Majlis itu turut dihadiri kekasih hati Ruhainies serta keluarga tersayang. (rtky/w)

Firstly, I would like to say thank you ever so much to the people behind this events, especially my baby, @elffjohan ??, my PA @fyzalbabjan, and everyone that who was involved behind the scenes to make this a successful event. And to all the sponsors, media’s, my beloved fans @ruhainies7heartfans & fellow artists who attended & made my birthday surprise, a special one. I can’t thank everyone enough. Love each and every one of you.?? . . Video credit : @fzpicxelmotion ?

A post shared by @ ruhainies7 on Jul 22, 2019 at 10:08am PDT


“Bukan Main Baju Jarang Nampak Badan, Belanja Ke?”

Baru-baru ini, perkongsian gambar Nabila Razali di Instagram menjadi buah mulut netizen. Foto tersebut memaparkan penyanyi itu mengenakan baju putih jarang bersama baju dalam atau inner warna kulit.

Entri tersebut sekaligus menimbulkan rasa kurang dikalangan netizen yang berpendapat pakaiannya itu tidak sesuai dengan imejnya yang bertudung.

Kata netizen baju yang dipakainya itu boleh menumbulkan fitnah seolah menampakkan bentuh tubuh. Malah ramai yang mengatakan sudah terbayang perkara tidak senonoh.

Tidak kurang juga ada netizen menegur imej Nabila dengan mengatakan tudungnya kini semakin singkat dan semakin seksi.

Di ruangan komen, ramai pengikutnya menasihati pelakon cantik itu lebih berhati-hati dalam soal pemakaian. Tidak kurang juga ada yang meminta supaya tidak perlu berkongsikan gambar berkenaan  kerana hanya menimbulkan fitnah dan kecaman.


Neelofa Rakam Suara Untuk Terjemahan Al-Quran

Bukan saja bergelar selebriti popular dan usahawan berjaya, dalam diam Neelofa menyimpan impian untuk menerbitkan tafsir audio visual ayat suci al-Quran dalam bahasa Melayu.

Neelofa berkata, idea untuk menggunakan suaranya sebagai terjemahan ayat suci al-Quran timbul berikutan sukar untuk mendapatkan bahan ilimiah sedemikian di pasaran. Katanya lagi, projek itu kini dalam pembikinan.

“Semakin lama membaca al-Quran, saya tidak mahu sekadar membaca tanpa memahami isi kandungan al-Quran. Saya gemar membaca, mendengar bacaan dan memahami isi kandungan al-Quran.

“Malangnya, pencarian di YouTube sukar untuk menemui terjemahan audio dalam bahasa Melayu. Kebanyakannya dalam bahasa Inggeris dan ada kalanya Urdu.

“Asalnya terjemahan ini saya buat untuk diri sendiri. Tetapi selepas dikongsi ia mendapat sambutan baik. Jadi saya ingin merakamkan suara untuk membaca terjemahan al-Quran,” katanya kepada Kosmo!

Menurut Neelofa, untuk peringkat awal rakaman akan melibatkan terjemahan surah pendek dan dia ingin merakamkan terjemahan untuk seluruh isi kandungan al-Quran.

“Pada masa depan projek ini mungkin boleh dikongsikan bersama stesen televisyen atau aplikasi Islamik untuk digunakan.

“Saya mahu rakamkan terjemahan untuk kesemua juzuk bermula dengan surah pendek, doa-doa pilihan kemudian seluruh al-Quran,” ujarnya.


"Aurat Tu Der, Cuba Hormat Sikit"

Perubahan fizikal badan Shaheizy Sam yang sedikit berisi kebelakangan ini memang mengejutkan orang ramai. Malah telatah isteri yang sering ‘membahan’ berat badan Sam di media sosial juga buat ramai tertawa.

Pun begitu perkongsian terbaru Sam tidak berbaju baru-baru ini mengundang rasa kurang senang netizen. Dakwa mereka, selain tidak sopan, lelaki juga mempunyai aurat yang perlu dijaga sebaga umat Islam.

Malah ada diantaranya naik geli dengan perkongsian Sam kebelakangan ini yang sering tampil tidak berbaju. Bagi netizen, gambar seumpama itu biarlah untuk simpanan sendiri saja, tidak perlu dimuat naik ke media sosial.

Bagaimanapun ada juga diantara netizen berpendapat Sam hanya melakukan gimik untuk menjayakan watak dalam filem seterusnya. Malah ramai meluahkan rasa rindu untuk melihat Sam kembali sado seperti dulu. (rtky/w)


“Saya Bangga Darah Malaysia Mengalir Dalam Anak Saya”

Status perkahwinan Ratu Cantik Moscow, Rihana Oksana Gorbatenko akhirnya terjawab selepas peguam mengesahkan Sultan Kelantan, Sultan Muhammad V sah bercerai talak tiga.

Menerusi entri terbaru, Rihana meluahkan rasa syukur di atas sokongan tidak henti diberikan netizen kepada beliau di atas apa yang berlaku. Malah, Rihana turut menangis kegembiraan apabila menerima banyak mesej daripada netizen.

“Saya sedang menulis dan saya tidak dapat menahan air mata dari mengalir dan saya rasa tidak perlu untuk menahannya, kerana ia adalah tangisan kegembiraan dan kesyukuran!

“Saya masih tidak percaya yang saya menerima bergitu banyak mesej yang baik daripada anda semua. Sudah tentu saya mahu beritahu kepada semua rakyat Malaysia, anda semua berjiwa besar, kerana menerima dan menyokong saya,” tulisnya.

Rihana turut meluahkan rasa bangga putera kesayangannya, Tengku Ismail Leon Petra Tengku Muhammad V Faris Petra mempunyai darah Malaysia dan beliau sanggup lakukan apa sahaja untuk cahaya matanya itu.

“Saya sangat bangga darah Malaysia mengalir dalam anak saya dan saya akan lakukan apa sahaja untuk dia membesar selayaknya dengan kasih anda semua,” katanya.

Terdahulu, peguam kepada Sultan Muhammad V, membuat pengesahan mengenai cerai talak tiga Sultan Kelantan ke atas Ratu Cantik Moscow, Rihana Oksana Gorbatenko. Pihaknya juga sudah menghantar surat cerai talak tiga kepada pihak peguam Rihana.


“Terlampau Sampai Mengaibkan, Saya Akan Ambil Tindakan”

Sebelum ini, Fizo Omar meminta netizen berhenti mengaitkan keluarganya dengan isu perceraiannya dan tidak akan teragak-agak untuk mengambil tindakan undang-undang yang meninggalkan komen melampau.

Bagaimanapun, Fizo memberitahu dia tiada niat untuk melakukan perkara sedemikin namun dia akan mengambil tindakan sewajarnya jika ada netizen keterlaluan hingga mengaibkan keluarganya.

“Saya tidak akan mengambil tindakan undang-undang pun, itu hak netizen untuk bercakap. Tetapi kalau ada yang terlampau sampai mengaibkan dan memberikan kesan tidak baik, saya akan mengambil tindakan sewajarnya.

“Saya tak mahu hubungan saya dan bekas isteri menjadi keruh memandangkan kami sudah bersepakat untuk berbaik-baik demi Maryam,” katanya kepada Astro Gempak.

Kata Fizo lagi, dia tidak mahu disebabkan mulut netizen hubungannya dengan bekas isteri, Mawar Karim menjadi keruh serta mengakibatkan perbalahan.

“Saya tak mahu disebabkan kata-kata netizen baik saya dan bekas isteri bergaduh. Jadi, semua pihak haruslah berfikiran waras dan membuat keputusan dengan bijak,” katanya.


DSV Bakal Saman Netizen Komen Melampau

Kemelut mengenai isu berlian palsu sudah pun berakhir, nampaknya ada satu lagi cerita timbul mengenai usahawan kosmetik Datuk Seri Vida.

Terbaru, Vida memberi amaran akan mengambil tindakan undang-undang kepada netizen yang meninggalkan komen melampau di Instagram miliknya.

Menerusi Insta Story, pihaknya sudah mengenal pasti netizen yang terlibat dan turut memaparkan beberapa komen ‘terpilih’ yang bakal menerima notis tidak lama lagi.

“Tindakan akan diambil terhadap netizen yang menulis komen keterlaluan. Pihak kami sudah mengenalpasti individu-individu berkenaan dan dalam proses mengumpul butiran lanjut mereka sebelum notis dihantar,” tulisnya.

Terdahulu, Vida dikritik netizen susulan tindakannya yang didakwa cuba merendah-rendahkan penyanyi Aishah apabila memasukkan berlian ke dalam balang makanan ringan.


“Terlalu Viral Sangat Pun Buat Saya Tak Selesa”

Boleh dikatakan populariti pelakon Mira Filzah semakin melonjak naik dan antara selebriti wanita yang menjadi perhatian ramai terutama kaum lelaki. Apa saja yang dikongsikan pasti akan tular dan menjadi bualan netizen.

Sebelum ini, Mira berkata sudah cukuplah dengan dengan ungkapan “baby sayang” yang dipopularkan olehnya secara tidak sengaja itu.

Menurut Mira, dia mengakui tidak selesa apabila dirinya menjadi perhatian disebabkan perkara viral berkaitan dirinya. Katanya lagi, perkara tular mengenai dirinya adalah diluar kawalan.

“Sebagai contoh, macam ungkapan ‘baby sayang’ itu, saya hanya menjawab persoalan peminat sahaja tapi bila orang potong video itu, ia jadi sesuatu.

“Bagi saya, kalau lagi ramai yang suka kita pastinya akan ada ramai juga yang tidak sukakan kita. Ini semua persepsi bermacam-macam orang.

“Terlalu viral sangat pun buat saya rasa tidak selesa, tetapi saya tidak boleh nak kawal setiap orang kan,” katanya kepada Kopi Planet.

Dalam pada itu, Mira berkata dia akan lebih berhati-hati dengan apa yang akan dikongsikan di media sosial.


"Saya Akan Menangis Setiap Kali Berdoa Soal Jodoh"

Terbabit dalam rakaman program Naura Shares kelmarin, Neelofa tidak lagi mampu menahan sebak apabila berkongsi mengenai dirinya yang sering menangis setiap kali berdoa mengenai jodoh dalam hidupnya.

Menurut Neelofa, beliau sendiri tidak tahu mengapa dirinya menangis namun doa itu mempunyai makna tersendiri buatnya. Kata Neelofa kerana namanya dikenali, siapa jodohnya juga akan menjadi perhatian ramai.

“Saya banyak berdoa mengenai jodoh. Ada satu hari, saya duduk berdoa dan tulis doa. Saya suka tulis doa. Saya cakap, nak bersama seseorang yang bukan saja boleh gembira dan bahagiakan saya, tapi juga orang sekeliling”

“Ia termasuk yang mengenali, menyokong, media, peminat, pasukan dan semua. Jadi, ini akan membuatkan saya gembira dan bahagia. Kenapa doa ini, sebab banyak mata memandang. Contohnya, orang meletakkan saya sebagai ikon”

“Sehinggakan siapa pasangan hidup saya pun akan memberi impak pada orang. Saya pun tak tahu kenapa sedih dan menangis. Memang saya akan sedih dan menangis bila berdoa mengenai jodoh. Tidak kira masa dan di mana,” jelasnya

Sebak pula mendengar luahan hati Neelofa. Bukan senang rupanya menjadi selebriti dan ikon terkenal untuk mencari jodoh kerana siapa pasangan itu akan mempengaruhi tanggapan orang. (rtky/w)


"Hubungan Saya Dengan Bakal Ibu Mertua Baik"

Sejak kebelakangan ini perpisahan seorang selebriti yang didakwa ‘anak emak’ hangat diperkatakan. Bakal berkahwin tidak lagi, Ruhainies mengakui kekasihnya juga merupakan ‘anak emak’ kerana keakraban hubungan mereka.

“Alhamdulillah hubungan saya dengan bakal ibu mentua baik-baik saja dan tiada sebarang masalah. Tidak dinafikan kekasih seorang ‘anak emak’ dan saya okey saja. Saya tahu dia selalu keluar berdua dengan ibunya”

Bagi Ruhainies ‘anak emak’ ada kebaikan dan keburukan tersendiri. Namun jelasnya, beliau beruntung mempunyai bakal ibu mertua yang sangat penyayang serta kekasih yang mampu berikan kasih sayang dengan sama rata.

“Bagi saya lelaki yang rapat dengan ibu dia perlu tahu tanggungjawab dan peranan. Dia perlu tahu apabila sudah berkahwin nanti keutamaan turut diberikan kepada isteri. saya juga sering ingatkan dia untuk membawa ibunya berjalan jika kami sering menghabiskan masa bersama

“Ibunya tidak pernah menghalang Mr E sering pulang ke Malaysia untuk bertemu saya memandangkan dia mempunyai perniagaan di London. Kadangkala ibunya selalu mengajak saya keluar berjalan dan meluangkan masa,” katanya.

Bersempena bakal menyambut ulangtahun kelahiran ke 27 pada penghujung Julai ini, Ruhainies sempat mendedahkan sedikit nama kekasihnya Mr E Johan. Agak-agak ada ke yang mengenali jejaka kacak ini?. (rtky/w)


Aliff Syukri Sedih Bakat Nyanyian Tidak Dihargai

Pernah mengeluarkan beberapa lagu sebelum ini namun tidak dimainkan oleh stesen radio mahupun televisyen membuatkan Datuk Aliff Syukri berasa sedih. Menurut Aliff bakatnya seakan tidak dihargai di negara sendiri.

“Menyanyi ini hobi dan saya akan terus menyanyi kerana saya masih relevan. Walaupun orang mengecam tapi mereka masih tengok. Contohnya lagu Jom Raya hingga mendapat jumlah tontonan yang tinggi di Youtube dan menjana pendapatan RM25,000”

“Tapi saya sedih sebab televisyen dan radio tak nak mainkan lagu saya. Saya pun macam penyanyi lain tapi orang tak nak sokong sedangkan ketika diluar negara orang sokong dan taja makan, hotel saya”

Tidak mahu terus berputus asa, Aliff turut meluahkan hasratnya untuk menyanyikan lagu berunsur dangdut pula selepas ini. Bagaimanapun ianya masih dalam perancangan kerana masih belum menemui penyanyi Indonesia.

“Lepas ni saya nak buat lagu lagi, secara jujurnya saya nak nyanyi lagu berunsur dangdut pula. Tapi belum jumpa lagi siapa yang sesuai untuk berduet sebab saya tak kenal penyanyi Indonesia, katanya.

Selain itu Aliff memberitahu dirinya tidak kisah andai terus dikecam kerana mempunyai suara sumbang kerana baginya jika sesuatu lagu itu viral, akkhirnya akan memberi pulangan duit yang banyak juga.

Patut diberi pujian semangat juang Aliff dalam bidang nyanyian, memang tidak pernah serik. Terdahulu Aliff merakamkan lagu raya bersama penyanyi rap, Zizi Kirana dan Bella Astillah. (rtky/w)


Mawar Karim Luah Rasa Bersama Ustaz Ebit Lew

Menerima kunjungan Ustaz Ebit Lew ke kediaman bekas isteri Fizo Omar, Mawar Karim baru-baru ini membuka ruang untuk mereka berkongsi ilmu serta muhasabah diri dengan ujian yang melanda perkahwinanya.

Menerusi Instagram, Mawar menulis tanda penghargaan buat pendakwah itu selain percaya segala ujian yang terjadi punya hikmah pada akhirnya dan hanya Allah tempat yang terbaik untuk mengadu segalanya.

“Betul kata ustaz apa yang berlaku kita perlu mengadu dekat Allah, cerita dekat Allah, mohon dengan Allah. Tidak perlu cerita keada sesiapa kerana yang alaminya adalah diri kita. Kita saja tahu apa yang berlaku sebenarnya”

“Jangan lupa dekat Allah, sebab Allah sentiasa ingat kita. Saya kena teruskan kehidupan dan pasti Allah itu tidak zalim dan Dia Maha Adil. Pasti ada yang terbaik untuk saya pada masa depan”

Dengan penceraian yang berlaku, Mawar menganggap ujian untuk dirinya agar lebih mendekatkan diri kepada Allah dan mengakui dirinya juga mempunyai salah silap dalam kegagalan rumah tangga baru-baru ini.

“Saya cuba terbaik apa pun saya nak perbetulkan diri sendiri dan utamanya nak dekatkan diri dengan Allah. Saya akui saya pun ada salah sebelum ini tapi yang penting saya nak berubah,” tulisnya.

Terdahulu spekulasi perpisahan Fizo dan Mawar terus diperkatakan, terbaru ibu Fizo menjelaskan hubungannya dengan bekas menantu tidak mempunyai masalah selain mengakui tinggal bersama mereka sejak berkahwin. (rtky/w)


Neelofa Bakal Tunai Haji Buat Kali Kedua

Memang bertuah jika dapat menunaikan haji pada usia muda seperti Neelofa, apatah lagi beliau bakal berangkat ke tanah suci Mekah awal ogos depan bagi menunaikan haji buat kali kedua pula bersama keluarga.

“Memang saya merancang nak menunaikan haji pada 4 Ogos ini, tapi proses mendapatkan visa masih belum lengkap lagi. Saya minta semua doakan supaya semuanya dipermudahkan dan boleh pergi sekali lagi bersama keluarga”

“Dari segi persiapan, saya baca banyak buku. Ustaz pun ada datang ke rumah untuk memberi penerangan kepada adik yang tak pernah pergi lagi. Kali ini saya berasa teruja sebab banyak masa dari segi nak buat persiapan sendiri”

“Memandangkan saya pernah ada pengalaman menunaikan haji sebelum ini, untuk pergi sekali lagi saya sudah tahu nak buat apa. Tidak sabar untuk merasa perasaan yang Allah bagi dan tak sabar untuk cari lagi pengalaman baru”

Menurut Neelofa, beliau sangat rindukan perasaan ke tanah suci sekali lagi selepas kali pertama menunaikan haji pada 2016. Dalam masa sama, Neelofa bersyukur dapat menunaikan haji pada kali ini selepas tertangguh sebelum ini.

“Kalau ikut perancangan, saya nak pergi haji tahun lalu, tapi ketika itu arwah datuk sakit kuat. Jadi kami tangguhkan. Sebenarnya kalau boleh nak pergi haji setiap tahun dan umrah sebanyak mungkin,” katanya. (rtky/w)


Peguam Sahkan Sultan Kelantan Sah Bercerai Talak Tiga

Sinar Harian hari ini melaporkan peguam kepada Sultan Muhammad V, Koh Tien Hua membuat pengesahan mengenai cerai talak tiga Sultan Kelantan ke atas Ratu Cantik Moscow, Rihana Oksana Gorbatenko.

Menurut laporan, Tien Hua berkata pihaknya sudah menghantar surat cerai talak tiga kepada pihak peguam Rihana.

“Kami ialah peguam untuk Sultan Muhammad V. Dimaklumkan bahawa baginda telah bercerai talak tiga dengan Rihana Oxana Gorbatenko pada 22 Jun 2019 mengikut undang-undang Syariah dan Mahkamah Syariah Kelantan telah mengeluarkan Surat Perakuan Perceraian pada 1 Julai 2019 mengikut Enakmen Undang-undang Keluarga Islam 2002.

“Kami juga memohon semua pihak menghormati privasi baginda,” dalam satu kenyataan.

Terdahulu, sebuah portal melaporkan Rihana, telah diceraikan talak tiga berdasarkan satu sijil perceraian rasmi yang didaftarkan pada 1 Julai lalu dan sudah mendapat kelulusan Mahkamah Syariah.

Bagaimanapun, pagi tadi menerusi sebuah portal, Rihana mendakwa beliau masih isteri kepada Sultan Kelantan, Sultan Muhammad V dan memberitahu beliau tidak pernah mendengar sebarang talak dijatuhkan.


“Saya Minta Firman Jangan Terikut-Ikut, Nanti Malu Sendiri”

Kemelut antara Aishah dan Datuk Seri Vida sudah pun berakhir, bagaimanapun timbul satu lagi isu baru apabila seorang lagi pemenang Gegar Vaganza iaitu penyanyi Indonesia, Firman Siagian pula meragui ketulenan berlian miliknya.

Bagaimanapun, Vida menafikan sekerasnya dakwaan tersebut serta menjelaskan bahawa subang berlian yang diberikan kepada pemenang tempat kelima Gegar Vaganza itu adalah tulen.

“Jadi Firman jangan beranggapan apabila Aishah kata palsu dia pun ingat falsu juga. Ya Allah, subang berlian itu bukan palsu. Saya menafikan sekeras-kerasnya.

“Saya minta dia jangan terikut-ikut nanti termalu sendiri. Itu memang berlian tapi tak ada sijil sebab kategori barang kemas perhiasan,” katanya kepada mStar Online.

Vida turut menjelaskan tidak semua barang kemas bertatahkan belian diberikan sijil tetapi boleh dibuat sekiranya diperlukan. Katanya lagi, sukar untuk jelaskan perkara itu kepada mereka yang tak pernah memakai barang kemas berlian.

“Macam tiga lagi barang kemas diterima Aishah pun tidak ada sijil melainkan dua butir berlian yang turut dipilihnya.

“Bila saya bagi Aishah peluang pilih berlian, tidak bermakna berlian lain palsu. Susah saya nak terangkan kepada mereka tidak biasa pakai barang kemas berlian ini,” katanya.


"Saya & Mawar Tak Ada Masalah, Semuanya Okay"

Berita perceraian Fizo Omar dan Mawar Karim ternyata mengejutkan ramai pihak. Timbul spekulasi punca perceraian berlaku kerana campur tangan keluarga dan gelarannya sebagai anak emak.

Menafikan tuduhan liar itu, ibu Fizo iaitu Hasnah Jadin berkata dia menentang sekerasnya keputusan anak dan menantunya itu untuk bercerai dan sentiasa menasihati mereka selesaikan masalah dengan baik.

“Ibu mana yang nak anak bercerai. Saya selalu menasihati Fizo dan Mawar supaya selesaikan masalah dengan baik. Tak nak sampai perlu bercerai-berai.

“Saya sendiri tak setuju dan menentang keras keputusan mereka bercerai. Saya dan Mawar tak ada masalah dan semuanya okay,” katanya kepada mStar Online.

Hasnah turut menjelaskan dia tidak pernah menyusahkan Mawar sepanjang mereka tinggal bersama. Jelasnya lagi, sepanjang enam tahu dia tidak hanya tinggal di rumah Fizo sahaja.

“Saya tak pernah menyusahkan sesiapa dalam rumah itu. Saya ada ramai anak tapi saya lebih selesa tinggal bersama Fizo.

“Dia yang menjaga saya sejak arwah suami meninggal dan jami sudah berbelas tahun tinggal bersama. Tapi sepanjang enam tahu itu saya bukan duduk di situ sahaja tapi selalu berulang-alik tinggal di rumah anak-anak lain juga,” katanya.

Dalam pada itu, Fizo turut meminta netizen berhenti mengaitkan keluarganya dan dia tidak akan teragak-agak untuk mengambil tindakan undang-undang pada netizen yang meninggalkan komen melampau.


Bersalin Di Hospital Kerajaan, Che Puan Khaleeda Dipuji Rakyat

Rabu lalu, Isteri Tunku Mahkota Johor (TMJ), Tunku Ismail Sultan Ibrahim iaitu Che Puan Khaleeda Bustamam selamat melahirkan cahaya mata ketiga.

Apa yang menjadi perhatian adalah perkongsian foto Che Puan Khaleeda bersama TMJ dan putera ketiga mereka di Hospital Sultanah Aminah (HSA) Johor Bharu.

BACA: Pernah Digelar Hitam, Perkongsian YM Che Puan Khaleeda Jadi Inspirasi

Menerusi entri tersebut, Che Puan Khaleeda turut menzahirkan ucapan terima kasih kepada doktor dan kakitangan yang terlibat dalam proses kelahiran tersebut.

Rata-rata netizen memuji Che Puan Khaleeda kerana memilih untuk melahirkan cahaya mata beliau di hospital kerajaan berbanding hospital swasta.

Netizen memuji Che Puan Khaleeda sangat merendah diri serta mendoakan yang terbaik buat keluarga diraja itu. Tidak kurang juga ramai yang memuji penampilan Che Puan Khaleeda yang tetap anggun meskipun baru lepas bersalin.


Zizie Izette Upah Lima Pengasuh Jaga Semua Anak

Baru-baru ini, pelakon Datin Seri Zizie Ezette ada memuat naik sekeping fotonya bersama lima pembantu rumah yang menjaga lima anak-anaknya di Instagram miliknya.

Bagaimapun, ada segelintir netizen menyifatkan tindakan Zizie itu dikatakan riak dan seolah mahu menunjuk. Bagaimanapun, Zizie menjelaskan beliau sekadar berkongsikan kehidupannya kpeada peminat.

“Saya bukannya mahu menunjuk atau riak, sebaliknya foto ini bertujuan berkongsi kehidupan bersama pengikut.

“Saya rasa tiada isu di sini kerana pengikut IG atau peminat sudah mengenali atau mengetahui kehidupan saya. Apabila membaca ruangan komen di IG, saya dapati ramai yang memberi sokongan.

“Ada dalam kalangan pengikut berharap mereka meraih rezeki yang sama seperti mana saya dikurniakan. Saya tidak ketinggalan mendoakan dan berharap rezeki mereka dimurahkan oleh Allah SWT,” katanya kepada Harian Metro.

Dalam pada itu, Zizie menjelaskan jika foto disimpan di dalam telefon bimbit ianya mungkin akan hilang dan disebabkan itu beliau memuat naik fotonya bersama anak-anak di media sosial kerana ia akan kekal disitu.


“Saya Kenal Suami Saya, Dia Suami & Ayah Terbaik”

Berita mengenai pelakon dan pengarah, Datuk Farid Kamil dijatuhkan hukuman penjara atas kesalahan penyalahgunaan dadah ternyata mengejutkan ramai pihak.

Bagaimanapun, Datin Diana Danielle menyifatkan ada hikmah atas setiap perkara yang berlaku dan ianya menguatkan lagi cinta mereka serta lebih menghargai satu sama lain.

“Sebagai seorang isteri saya kenal suami saya. Dia suami dan ayah yang terbaik untuk kami dan saya gembira kami masih dapat menikmati saat-saat gembira bersama.

“Perhubungan kami semakin matang, kami lebih menghargai satu sama lain dan saya tahu betapa pentingnya Farid dalam hidup saya.

“Saya terima apa sahaja yang kehidupan lemparkan pada kami sebab kehidupan akan terus berjalan tanpa henti dan akan memberikan pelbagai perkara mendatang untuk kita hadapi. Kalau kita tenang dan percaya Allah, Dia akan bantu kita balik,” katanya kepada Astro Gempak.

Mengakui sering menerima kecamaan netizen, Diana meluahkan rasa syukur dikelilingi oleh mereka yang sentiasa memberikan sokongan kepada mereka sekeluarga.

“Daripada dahulu saya bersyukur dengan jenis-jenis peminat yang ada untuk kami, apa yang saya terima juga sebahagian daripada kasih sayang peminat terhadap Farid.

“Jadi, mereka baik dengan saya pun sebab mereka menghormati, menyayangi dan menyokong Farid sebenarnya.

“Kalau ikutkan kecaman, ada hari-hari saya akan terkesan tetapi saya masih mempunyai sistem sokongan yang kuat misalnya ibu saya,” katanya.


"Sampai Sekarang DSV Tidak Balas Mesej Saya"

Selepas Aishah nampaknya seorang lagi pemenang Gegar Vaganza tampil mendakwa hadiah berlian yang diberikan Datuk Seri Vida palsu. Penyanyi Indonesia, Firman Siagian mula meragui ketulenan berlian miliknya selepas menonton berita tuntutan yang dibuat Aishah.

“Sekitar Mac 2018 saya mengunjungi sebuah kedai emas di Bandung untuk menyemak nilainya di Indonesia. Soalan pertama mereka ialah mengenai sijil berlian itu. Tapi saya maklumkan tidak ada kerana ia adalah hadiah”

“Lebih pelik apabila jurujual itu enggan memaklumkan sama ada berlian itu asli atau tidak. Kalau Aisyah yang menjadi juara pun dapat berlian palsu, apatah lagi saya di tempat kelima, logiknya begitu”

Menyedari Aishah berjaya menuntut hak dalam hadiah berlian palsu baru-baru ini, Firman berharap beliau juga dapat menuntut hak yang sama. Namun jelas Firman, sehingga kini DSV masih tidak membalas pertanyaannya.

“Tentu saja saya ingin menuntut hak yang sama. Kalau palsu saya juga harus tuntut benda yang sama. Jadi saya menghubungi Datuk Seri Vida menerusi Whatsapp tapi sehingga kini dia tidak menghiaraukan saya,” jelasnya.

Sebelum ini Aishah berjaya mendapat tuntutan selepas mediasi kedua belah pihak. Dalam tututan itu Aishah berjaya mendapat ganti rugi barangan kemas bernilai RM80,000 (sama nilai hadiah yang diberikan ketika program itu). (rtky/w)


Erra Fazira Akui Gementar Untuk Menunaikan Haji

Primadona filem Melayu, Erra Fazira mengakui agak sedikit gementar apabila buat pertama kalinya beliau akan mengerjakan rukun Islam yang ke-5 iaitu menunaikan haji di Mekah pada bulan depan secara solo atau berseorangan tanpa mahram.

“Sejujurnya saya gementar tetapi sangat teruja dan sudah tidak sabar. Itu perkara baik dan perjalanan ini antara saya dan Tuhan, semoga ia dipermudahkan”

“Saya akan berangkat menunaikan haji pada awal Ogos dan sebenarnya sudah lima tahun saya menyimpan hasrat ini.”

“Oleh itu, ada beberapa syarat yang patut saya patuhi dan sekarang adalah masa yang sesuai, usia pun sudah layak dan Alhamdulillah saya dipanggil ke sana,” katanya yang ditemui di majlis Aliff Syukri Legacy Cosmetics.

Sementara itu, di majlis tersebut Erra turut dilantik sebagai duta kepada produk terbaharu keluaran usahawan kosmetik terkenal, Datuk Seri Aliff Syukri. (rtky/h)


Rakan Sahkan Rihana Oksana Sudah Bercerai, Balik Ke Rusia

Beberapa hari lalu tular di media sosial mengenai sekeping sijil perceraian menunjukkan nama wanita Rusia, Rihana Oksana Gorbatenko, sah diceraikan talak tiga.

Terbaru, rakan Rihana iaitu Tatyana Andreeva bercakap kepada kepada akhbar Komsomolskaya Pravda, mengesahkan bahawa Rihana sudah bercerai dan sudah kembali ke Rusia untuk menyertai pertandingan Ratu Cantik Rusia pada 26 Jun lalu.

“Dia menyertai pertandingan ini dan sudah pun bercerai. Kini dia menetap di Moscow,” katanya.

Bagaimanapun peguam Rihana, Evgeny Tarlo mendakwa pihaknya tidak menerima sebarang dokumen rasmi berhubung perceraian model berusia 26 tahun itu.

Katanya lagi, berita mengenai perceraian itu sekadar khabar angin yang disebarkan oleh pihak media.

“Kami tidak menerima sebarang dokumen rasmi. Kami tidak tahu apa-apa,” katanya.

Terdahulu, sebuah portal melaporkan Rihana, telah diceraikan talak tiga berdasarkan satu sijil perceraian rasmi yang didaftarkan pada 1 Julai lalu dan sudah mendapat kelulusan Mahkamah Syariah.


Neelofa Umum Tarik Diri Dari Anugerah Bintang Popular

Pelakon dan pengacara Neelofa mengumumkan dia menarik diri daripada menyertai Anugerah Bintang Popular Berita Harian (ABPBH) untuk tahun ini serta edisi akan datang.

Perkara itu diberitahu menerusi satu kenyataan di laman Twitter miliknya sebentar tadi. Menurut Neelofa, keputusan itu dibuat berikutan jadualnya yang sangat padat dan mahu memberi tumpuan dalam bidang perniagaan.

Hi guys! I know many of you guys are excited for the upcoming ABPHH32, however I am withdrawing myself from the nominations. I have been focusing more on expanding Naelofar Hijab and wasn't active in the entertainment industry so I feel that it's a bit unfair to be nominated. pic.twitter.com/Rm7MmqDWSo

“Lofa bukan menarik diri sepenuhnya, tetapi mungkin berehat untuk tahun ini dan tahun depan. Insya-Allah, jika Lofa sudah tidak lagi sibuk dengan bisnes, Lofa akan kembali aktif dalam seni.

“Jika Lofa sudah kembali aktif, baru rasa berbaloi untuk terlibat dalam majlis anugerah,” tulisnya.

Dalam pada itu, meskipun tidak bertanding dalam ABPBH tahun ini, Neelofa tetap memberikan sokongan dan tidak mungkin akan melupakan kenangan selama terlibat dalam anugerah tersebut.

“Lofa doakan agar ABPBH terus maju dan terus megah berdiri dalam penganjuran edisi-edisi seterusnya,” katanya.


"Tidak Perlu Masukkan Berlian Dalam Makanan Ringan"

Semalam telah berlangsungnya majlis penyerahan barangan kemas dan berlian oleh Datuk Seri Vida. Bagaimanapun Aisyah menyifatkan tindakan DSV memasukkan berlian ke dalam balang makanan ringan sebelum diserahkan seperti menghina dirinya sebagai artis.

Menurut Aisyah, beliau berasa diperlekehkan dengan tindakan DSV itu seperti dirinya tidak pernah memiliki barangan berlian. Jelasnya usahawan itu tidak perlu mempertikaikan kerana beliau hanya menuntut janji.

“Bagi saya, tindakannya itu sebagai penghinaan dan memperlekehkan saya. Tidak perlu berbuat seperti itu, seolah saya tidak pernah jumpa berlian. Kami pergi ke kedai emas selepas mediasi kerana petang itu kami ada kelapangan”

“Bukan kerana kami mahukan sangat barang itu. Lagipun bukannya saya dapat ambil terus. Saya difahamkan, baru hari ini dia menyelesaikan bayaran iaitu hari terakhir mengikut perjanjian,” jelasnya kepada Berita Harian Online

Dalam masa sama Aisyah juga berasa kecewa apabila didakwa oleh DSV, tergesa-gesa mahu memilih barangan kemas itu sedangkan beliau pada ketika itu tidak mempunyai masa kelapangan kerana jadual yang padat.

Terdahulu dalam majlis penyerahan barangan kemas, Vida mencetuskan drama apabila memasukkan dua berlian 1 karat bernilai RM27,100 dan berlian 0.70 karat berharga RM12,920 ke dalam balang makanan ringan. (rtky/w)


"Kalau Tiba-Tiba Dikaitkan Mungkin Itulah Puncanya"

Didakwa putus cinta dengan pelakon, Redza Rosli, Ayda Jebat enggan memberikan komen mengenai penglibatan Oktovia Manrose sebagi punca. Jelas Ayda, beliau tidak menidakkan mahupun mengiyakan dengan apa yang berlaku.

“Sebenarnya saya terkejut juga ada kenyataan yang sebegitu. Tiba-tiba sahaja mengaitkan nama Oktovia dalam perkara ini. Bagi saya tak perlu kaitkan orang lain kerana ini antara pihak saya dan pihak di sebelah sana”

Masih berteka teki dengan punca perpisahan hubungannya, Ayda seakan memberikan bayangan Oktovia sebagai orang ketika apabila desas desus itu secara tiba-tiba timbul sebagai punca hubungan mereka berakhir.

“Kalau tiba-tiba timbul itu mungkin adalah puncanya dan saya tak mahu cakap apa-apa. Bagi saya Allah dah tunjukkan. Tak ada penafian terhadap apa yang berlaku, sekiranya ada. Saya juga tidak menidakkan atau mengiayakan,” katanya.

Menurut Ayda sejujurnya tiada istilah putus cinta diantara beliau dan Redza kerana mereka hanya berkawan rapat. Namun Ayda berkata, beliau cuba bersikap profesional jika mereka digandingkan bersama di masa akan datang.

Terdahulu nama Oktovia mula dikenali ramai apabila beliau merupakan salah seorang wanita yang dikaitkan dengan Aliff Aziz. Beliau didakwa kelihatan keluar berpegangan tangan dengan Aliff. (rtky/w)


Remy Ishak Nafi Nikah 20 Februari 2020

Sebelum ini pernah memberitahu sudah memilih tarikh 20 Februari tahun hadapan untuk melangsungkan perkahwinan, Remy Ishak tidak menyangka gurauannya itu dipandang serius.

Malah, Remy mengakui tertekan apabila ramai pihak bertanyakan mengenai perkara berkenaan termasuk keluarganya kerana dikatakan tidak berbincang dengan mereka terlebih dahulu.

“Saya tidak menyangka pula mereka sebenarnya serius dan menyiarkan berita mengenai tarikh perkahwinan terbabit.

“Kecohlah juga apabila berita ini disiarkan. Ahli keluarga saya semua sudah bertanya dan mempersoalkan mengapa perkara ini tidak dibincangkan dengan mereka terlebih dulu serta siapakah calon yang bakal saya nikahi,” katanya kepada Harian Metro.

Membetulkan semula kenyataannya, Remy berkata sudah tentu dia memikirkan soal untuk berumah tangga dalam usianya sekarang. Namun tiada perancangan untuk berkahwin dalam masa terdekat.

“Saya percaya kepada jodoh yang sudah ditentukan, cuma sebagai bakal suami dan ketua keluarga banyak perkara harus difikirkan sebelum keputusan dibuat.

“Tambahan pula usia saya sekarang sudah mencecah 37 tahun. Selepas ini apabila usia bertambah saya sudah tidak sesuai lagi memegang watak anak muda remaja. Mungkin pada masa akan datang yang sesuai untuk saya adalah watak bapa,” katanya.


Vida Tunjuk Barang Kemas Pilihan Aishah RM80,000

Kemelut antara Datuk Seri Vida dan penyanyi Aishah sudah pun berakhir semalam selepas usahawan kosmetik itu menyerahkan barangan kemas dan berlian seperti dituntut oleh Aishah

Vida memberitahu beliau berbesar hari memenuhi permintaan Aishah untuk membuat pilihan barang kemas seperti yang diinginkan.

“Saya berbesar hati untuk memenuhi tuntutan Aishah walaupun sebenarnya bukan tuntutan, tetapi adalah keinginan asal saya sendiri untuk memberikan sesuatu yang menggembirakan Aishah sebagai juara GV.

“Berang kemas ini dipilih oleh Aishah sendiri dan peguam saya akan menyerahkan kepadanya di kedai emas,” katanya kepada mStar Online.

Dalam pada itu, Vida berharap kontroversi antara mereka akan berakhir selepas menyerahkan barang kemas tersebut. Katanya lagi, beliau tiada masalah untuk berjumpa dengan penyanyi itu selepas ini.

“Saya harap penyerahan barang kemas ini akan menamatkan semua kemelut dan isu yang melanda. Kalau saya jumpa dia pun lepas ini, tidak ada masalah, saya boleh tanya macam mana berlian?.

Pada 6 Julai lalu, Vida membuat permohonan maaf kepada Aishah dan perlu membayar harga pamerah barang kemas bernilai RM80,000 pada atau sebelum 17 Julai.


Fasha Sandha Belum Sedia Berhijab, Masih Proses Belajar

Kebelakangan ini, Fasha Sandha dilihat sering memuat naik gambarnya mengenakan tudung di Instagram. Rata-rata netizen senang dengan penampilannya itu dan mengharapkan Fasha akan kekal berhijab.

“Saya tidak nafikan ramai peminat yang suka dan mengharapkan saya bertudung, malah bersyukur peminat sentiasa mendoakan yang terbaik buat saya. Cuma buat masa sekarang saya sedang belajar (memakai tudung). Saya akui masih tidak sempurna, tetapi masih dalam proses sedang belajar.

“Perkara ini tak boleh berjanji sangat sebab nanti orang akan salah erti. Saya akui iman manusia kadang-kadang rapuh. Doakan yang baik-baik dan dipermudahkan segalanya,” katanya kepada Rotikaya.

Fasha berkata suaminya, Aidil tidak pernah mendesaknya untuk memakai tudung, sebaliknya memberi sepenuh kebebasan kepadanya berhubung perkara tersebut.

“Aidil tak pernah suruh atau meminta untuk saya pakai tudung. Dia tidak kisah dan beri ruang kepada saya malah dia tidak pernah sesekali mendesak saya.

“Saya sedang belajar perlahan-lahan dan saya sangat hargai semua doa peminat sebab benda ini adalah satu kebaikan buat saya. Saya tahu peminat mahukan yang terbaik buat saya,” ujarnya. (rtky/h)


Netizen Dakwa Radhi OAG ‘High’ Ketika Di Mahkamah?

Hanya mampu bertahan selama lima tahun, mahligai rumah tangga Radhi OAG dan Syahira Ayu akhirnya bertemu titik noktah apabila pasangan itu disahkan bercerai talak satu semalam.

Namun sejak semalam, video temubual Radhi mengenai isu perceraiannya oleh satu portal berita menjadi perhatian netizen.

Radhi dilihat tenang menjawab soalan daripada wartawan, namun netizen mengatakan perlakuan vokalis OAG itu agak pelik seolah sedang khayal.

Malah, ramai yang meninggalkan komen ‘kacip’. Seorang netizen turut menjelaskan istilah ‘kacip’ digunakan oleh mereka yang mengambil dadah merujuk seseorang itu sedang khayal.

Bagaimanapun itu hanyalah dakwaan netizen semata-mata dan diharap tiada pihak membuat spekulasi liar mengenai isu berkenaan.  Terdahulu, Radhi mengakui pernah terjebak dengan bahan terlarang itu sejak zaman remajanya.


“Saya Tak Beli Penonton, Menipu Bukan Cara Saya”

Apa saja lagu nyanyian Ayda Jebat pasti akan hit di YouTube meskipun lagunya itu jarang di mainkan di radio. Dalam tempoh enam bulan, lagu terbarunya Temberang kini mencatat sebanyak 21 juta tontonan.

Timbul dakwaan pihak tertentu mendakwa dia membeli penonton di platform digital, Ayda Jebat menafikan sekeras-kerasnya tuduhan tersebut.

“Bukan cara saya menipu diri sendiri dengan membeli penonton untuk menaikkan jumlah tontonan muzik video lagu di YouTube.

“Saya tidak pernah beli penonton. Terus-terang, saya sendiri pun tak pasti di mana kekurangan dan kelemahan karya lagu ini. Cuma, jadual saya juga terlalu sibuk.

“Apapun, tidak dinafikan ada di antara lagu dinyanyikan ini tidak mesra radio tetapi jumlah tontonan muzik video di YouTube sangat tinggi,” katanya kepada Harian Metro.

Tegasnya lagi, dia tidak pernah membeli penonton mahupun pengikut. Kata Ayda lagi, itu adalah rezekinya dan bersyukur lagunya masih mendapat perhatian di platform digital.

“Alhamdulillah, rezeki buat saya. Namun, saya tegaskan tidak pernah terbabit dengan aktiviti membeli penonton. Untuk beli penonton, pengikut atau ‘liker’, itu bukan cara saya,” katanya.


“Saya Selesa Dengan Rambut Saya, Mereka Yang Gila”

Satu demi satu kontroversi panas terpalit dirinya, April lalu pelakon Fathia Latiff membuat keputusan untuk tidak lagi berhijab dan tampil dengan imej berambuat pendek.

Bagaimanapun, ada pihak tidak bertanggungjawab menuduh dirinya gila. Tidak mudah melatah dengan tuduhan tersebut, Fathia memberitahu dia selesa dengan dirinya serta penampilannya sekarang.

“Bagi saya, apa yang orang nampak berbeza dengan apa yang saya rasakan. Jadi, apa yang saya rasa sekarang, saya sangat selesa dengan diri saya.

“Saya selesa dengan rambut saya, dengan pemakaian saya… Saya rasa mereka yang ‘gila’ sekarang,” katanya seperti dipetika daripada Astro Gempak.

Enggan ambil peduli dengan cakap-cakap orang mengenai dirinya, Fathia mahu terus pandang ke hadapan dan menejar cita-citanya dalam bidang muzik.

“Saya baik-baik sahaja… Saya masih di sini. Sebagai selebriti, saya kena buat apa yang patut saya buat. Saya masih di sini, meneruskan muzik saya.

“Tak kisah orang cakap apa pasal saya, tak kisah bagaimana orang melihat saya, asalkan saya tahu apa yang saya mahukan, saya akan teruskan. Kena teruskan dengan kehidupan dan mengejar cita-cita,” katanya.


"Umat Islam Sekarang Terlalu Ikutkan Budaya Barat"

Sebelum ini perkongsian Norman Hakim mencium mulut anak perempuannya mendapat perhatian ramai. Rata-rata tidak senang dengan tindakan Norman dan meminta agar pelakon itu mnejaga batas sebagai seorang umat Islam.

Pun begitu ada juga yang berpendapat ianya sebagai tanda kasih sayang seorang bapa. Terbaru PU Lokman tampil memberikan penjelasan mengenai persoalan tindakan bapa mencium mulut anak gadis.

@pulokman perjelas isu ibu bapa mencium mulut anak. Hangat jugak topik ni sekarang. Meh kita dengar. #PermataPantaiTimur #TanyaPULokman

A post shared by  GEGAR (@gegar.my) on Jul 16, 2019 at 12:59am PDT

“Kita kena ada sifat kasih sayang terhadap anak-anak jadi kita kena cium. Namun dari sudut penjelasan hadis, nabi tidak sebut cium di bahagian mana. mungkin cium pipi atau di kepala, jadi persoalannya cium mulut boleh atau tidak?

“Mencium mulut tidak diamalkan waktu dulu tapi sekarang banyak diamalkan. Mencium mulut ini salah satunya kerana mngikut budaya barat. Kita tengok tv mencium mulut memang menjadi kebiasaan mereka lalu kita ikut”

Menerusi Radio Gegar, PU Lokman berkata keterlaluan mengikut budaya barat merupakan salah satu punca. Jelasnya hadis Nabi berkata, barangsiapa mengikut suatu kaum maka mereka akan menjadi kaum itu.

Rasanya tidak salah menunjukkan kasih sayang terhadap anak, namun sebagai umat Islam sebaiknya lebih menjaga batas dengan anak-ana perempuan agar tidak berlaku perkara yang dicegah dalam Islam. (rtky/w)


Vanidah Imran Tidak Kisah Berlakon Bersama Bekas Suami

Berada dalam satu industri yang sama, Vanidah Imran mengakui tidak kisah andai ditawarkan untuk bergandingan bersama Rashidi Ishak dalam filem. Jelasnya, tiada sebab untuk mereka bermasam muka biarpun sudah bercerai.

“Kami bukannya bergaduh, bukan perpisahan yang teruk dan ‘bitter’. Jadi tiada masalah untuk kami bekerjasama dalam satu filem. Sebenarnya tawaran lakonan filem ini diterima selepas perceraian kami”

“kenapa perlu bermasam muka? Tak kan lah mahu tolak tawaran hanya kerana tidak mahu berjumpa. Kami masing-masing ada periuk nasi yang perlu dijaga,” jelasnya mengenai tawaran berlakon selepas bercerai”

Mengambil keputusan untuk bercerai selepas 17 tahun mendirikan rumah tangga, Vanidah menjelaskan penceraian yang berlaku telah dipersetujui oleh kedua belah pihak dan tiada sebarang pergaduhan tercetus.

Terdahulu Vanidah dan Rashidi telah mendirikan rumah tangga pada tahun 2000 dan dikurniakan dua orang cahaya mata. Namun pada Ogos 2018, pasangan ini tampil mengesahkan sudah bercerai. (rtky/w)


“Saya Sebenarnya Mengandung Anak Kembar Tapi…”

Tidak pernah didedahkan kepada umum sebelum ini, baru-baru ini Lisa Surihani menceritakan detik mengalami keguguran sewaktu kandungan pertama.

Perkara itu dikongsikan oleh Lisa menerusi satu program yang membincangkan topik mengenai “Punca dan Tips Tangani Keguguran”.

Berkongsikan pengalamannya sendiri, Lisa memberitahu kandungan pertamanya sebenarnya anak kembar namun salah satunya telah keguguran.

Bercakap tentang isu keguguran, dalam episod Tanya Doktor Imelda kali ini Lisa Surihani berkongsi pengalamannya sendiri dalam melalui detik pahit iaitu, keguguran. Nak tahu kisahnya lebih lanjut, make sure anda standby depan tv esok untuk tonton TDI. Tanya Doktor Imelda Khamis, 9 malam Astro Prima 105 & Prima HD 121 #TanyaDoktorImelda #TDI #AstroPrima #PrimaHD

A post shared by  Mingguan Wanita (@mingguanwanita) on Jul 16, 2019 at 5:26am PDT

“Saya nak kongsi pengalaman saya sendiri… Sewaktu saya mengandung anak yang pertama, saya sebenarnya mengandung anak kembar.

“Bila saya buat pemeriksaan dan kemudian saya diberitahu oleh doktor yang seorang anak sudah tiada ‘heart beat’. Saya bersyukur yang saya dapat melahirkan Yahaira Leanne, tapi saya nak tahu, kenapa boleh berlaku?

“Sebab saya tanya, what does it mean? Adakah ia bermaksud yang ada prosedur yang perlu dilakukan?” luah Lisa.

Diruangan komen, ada beberap netizen turut berkongsikan pengalaman mereka berhadapan dengan keguguran.

Lisa dan Yusry mendirikan rumah tangga pada tahun 2012 dan dikurniakan sepasang cahaya mata Yahaira Leanne,4 dan Yusof Leonne, 2.


King Coco Dijemput Jadi Speaker Di Universiti Turki

Rasanya sudah lama tak dengar cerita mengenai Instafamous King Coco atau nama sebenarnya Marshaira Ismail. Dalam diam, baru-baru ini King Coco telah dijemput sebagai speaker jemputan di sebuah pusat pengajian tinggi di Turki.

Apa yang menjadi perhatian, Coco juga turut berkongsikan videonya sedang berucap di hadapan sebilangan pelajar di universiti berkenaan dalam bahasa Inggeris yang lancar.

Tq for inviting me at bosphorus university in turkey as guest speaker sharing my life experiences. One of the most top university in turkey . Alhamdullilah perancangan Allah swt itu hebat. Ada benda yang harus aku tunggu, bukan semua datang sekelip mata. #cocospreadherwings #alhamdullilah #itwentwell #turkey #istanbul #speaker #UITMtakpanggilpuntakpaaihhh #? #imalwaysworkinsilent #ionlyshowsyoutheresult #basahketiakakuhangxtau #? #DIAtakpernahtidur #DIAadasentiasa #akuberserahsemuapadaDIA

A post shared by  KING COCO ? (@k1ngcoco_1) on Jul 12, 2019 at 3:03am PDT

Menerusi entri tersebut, Coco berterima kasih kepada pihak universiti kerana menjemputnya untuk berkongsi pengalaman hidup serta mengucapkan syukur kepada Allah di atas momen cukup bermakna itu.

“Alhamdullilah perancangan Allah swt itu hebat. Ada benda yang harus aku tunggu, bukan semua datang sekelip mata,” tulisnya.

Dalam pada itu, King Coco turut memuat naik beberapa status di Insta Story sepanjang berasa di pusat pengajian berkenaan. Apa pun tahniah diucapkan buat King Coco.


Tak Boleh Guna Gelaran Permaisuri Tanpa Pengumuman Rasmi

Pasti ramai tahu mengenai sebuah akaun Instagram yang menggunakan nama Rihana Petra ada berkongsikan beberapa kisah termasuk gambar bersama Sultan Muhammad V.

Selepas hampir lapan bulan, Istana Kelantan akhirnya mengeluarkan kenyataan rasmi berhubung khabar angin melibatkan Sultan Kelantan, Sultan Muhammad V.

Menurut kenyataan tersebut, tiada sesiapa boleh digelar sebagai Permaisuri Kelantan atau Raja Perempuan Kelantan tanpa pengumuman rasmi Istana Kelantan.

“Adalah dimaklumkan bahawa tiada sesiapa pun boleh digelar Permaisuri Kelantan, Raja Perempuan Kelantan, Sultanah Kelantan atau Queen of Kelantan tanpa pengumuman rasmi Istana Kelantan.

“Yang Teramat Mulia Dr Tengku Muhammad Fa-iz Petra ibni Sultan Ismail Petra ialah Tengku Mahkota Kelantan dan bonda Sultan Muhammad V, Yang Maha Mulia Tengku Anis binti Almarhum Tengku Abdul Hamid digelar Yang Maha Mulia Raja Perempuan Tengku Anis.

Dalam pada itu, pihak Istana menyeru supaya rakyat tidak mudah terpengaruh dengan penyebaran maklumat yang tidak sahih di media sosial.


Yana Samsudin Dihentam Persoal Status Rihana Oksana

Sejak semalam, tular di media sosial mengenai sekeping sijil perceraian menunjukkan nama wanita Rusia Rihana Oksana Gorbatenko, 26 tahun, sah diceraikan talak tiga.

Perkara itu mendapat perhatian ramai netizen yang tertanya-tanya mengenai kesahihan laporan tersebut. Malah, pelakon Yana Samsudin turut meninggalkan komen di Instagtam Rihana untuk mengetahui status rumah tangga wanita itu.

Bagaimanapun, komen oleh pelakon itu menimbulkan rasa kurang senang di kalangan netizen, malah ramai yang mengatakan Yana seolah menyibuk dengan rumah tangga orang lain.

Tidak kurang juga ada netizen menyebut kembali isu sebelum ini dimana Yana pernah dihentam selepas dikatakan mencampuri hal perceraian Fizo Omar dan Mawar Karim.

Apa pun mungkin niat Yana hanya untuk mendapatkan kepastian. Namun, setakat ini masih belum dapat disahihkan mengenai hal perceraian tersebut.


Radhi OAG & Ayu Sah Bercerai Talak Satu

Rumah tangga Radhi OAG dan isteri, Shahira Ayu akhirnya bertemu titik noktah apabila pasangan itu disahkan bercerai talak satu di Mahkamah Rendah Syariah Subang Bestari, Petaling Jaya hari ini.

Terdahulu, kes perceraian mereka agak merumitkan apabila Radhi OAG tidak mengingati lafaz cerai yang dilakukan terhadap isteri.

Hakim Syarie Husaini Roslin mengesahkan lafas talak yang diucapkan Radhi terhadap isterinya pada 25 Mac lalu adalah sah dan mengikut syarak.

Difahamkan, Ayu memfailkan permohonan pengesahan lafaz cerai itu pada 3 Jun lalu mengikut Seksyen 57 Enakmen Undang-undang Keluarga Islam (Negeri Selangor) 2003.

Pada 24 Jun lalu, Radhi menerusi keteranganya memberitahu dia tidak mengignati lafaz cerai yang dibuat pada hari kejadian namun akhirnya menukar kenyataan dan mengakui menceraikan isterinya itu pada pukul 4.20 pagi.

Radhi dan Ayu mendirikan rumah tangga pada 14 April 2014 dan dikurniakan dua anak, Nur Aisyah, 4, dan Muhammad, 3.


“Tak Payah Sedih Atau Kesian Pada Orang Bercerai”

Berita perceraian pelakon Fizo Omar dan Mawar Karim ternyata mengejutkan ramai pihak. Malah ramai tidak menyangka mahligai perkahwinan yang dibina selama enam tahun itu akan berakhir.

Perceraian Fizo dan Mawar turut mendapat perhatian pelakon Wardina Safiyyah yang meluahkan rasa kagum dengan pasangan yang mampu menjalani proses perceraian dengan mudah dan tenang.

Kata Wardina, selama ini kita asyik disogokkkan seolah perceraian itu sesuatu yang teruk dan hanya cerita negatif sahaja.

Wardina turut memuji cara Mawar dan Fizo mengendalikan kes perceraian mereka serta tanpa persengketaan sekaligus dapat memberikan contoh yang baik kepada orang ramai.

Wardina berkata, tidak perlulah kita nak rasa kasihan atau sedih pada orang yang bercerai kerana itu mungkin jalan terbaik untuk mereka. Katanya lagi, netizen supaya tidak sibuk untuk mengambil tahu punca pasangan itu bercerai dan mereka juga tidak perlu memberikan penjelasan apa-apa.

Dalam pada itu,  Wardina turut memuji pasangan Abby Abadi dan Norman Hakim yang berbaik demi anak dan kini anak-anak mereka membesar dengan baik.


"Baru Bercerai Kan, Beringatlah Masih Dalam Edah"

Baru minggu lalu mengumumkan penceraian, kelibat Mawar Karim keluar di pusat membeli belah bersama anaknya, Wan Maryam mengundang kritikan apabila beliau keluar dalam tempoh masih edah serta bersolek cantik.

Menerusi Instagram, Mawar memuat naik sekeping gambar bermain bersama anaknya di pusat beli belah. Gambar berkenaan merupakan gambar pertama Mawar berada di luar rumah selepas bercerai dengan Fizo Omar.

Di ruangan komen, netizen tamil menegur usahawan ini yang tidak mengikut edah dengan keluar dan tampil cantik di khayalak ramai. Dakwa mereka Mawar tidak seharusnya keluar sehingga tempoh tiga bulan.

Bagaimanapun sesetengah mereka pula berpendapat edah bercerai hidup berbeza dengan edah bercerai mati. Menurut mereka, edah bercerai hidup tidak perlu berkabung selama tiga bulan dan boleh bersolek.

Ternyata gambar Mawar itu telah menimbulkan perbalahan dikalangan netizen yang mempunyai berbeza pandangan mengenai edah. Apapun sebaiknya kita rujuk pada yang pakar agar ia tidak jatuh fitnah pula. (rtky/w)


"Ada Yang Minta Saya Ceraikan Awin"

Sudah enam tahun berumah tangga dan masih belum lagi dikurniakan cahaya mata, Izzue Islam tidak pernah terdetik untuk memadukan isteri, Awin Nurin.

Katanya, berpoligami bukanlah cara terbaik untuk selesaikan masalah. Jelasnya lagi, tiada cahaya mata bukan bermakna kehidupan mereka suami isteri tidak bahagia.

Izzue berkata dia akan tetap setia pada isterinya biarpun ada netizen menuduhnya mandul serta meminta untuk menceraikan Awin.

“Jujurnya, saya akui provokasi warganet sering kali ada di Instagram. Tetapi saya dan isteri tidak menghiraukannya. Jika melayan dan menghayati perkataan ditulis, saya dan Awin akan memendam rasa sakit hati.

“Paling terkesan tentunya saya dituduh mandul dan tidak mampu memberi kebahagiaan buat isteri. Malah, ada yang meminta saya melepaskan Awin.

“Saya tahu, saya tidak sempurna, tetapi tidak sesekali saya membiarkan warganet yang mahu menggugat rumah tangga. Saya percaya kepada pilihan hidup, jadi saya sanggup telan onak dan duri,” katanya kepada BH Online.

Izzue mengakui isterinya pernah tertekan mengenai isu zuriat ketika perkara itu mula diperkatakan netizen.

Dalam pada itu, Izzue memberitahu tahun ini dia dan Awin akan mendapatkan rawatan dan usaha untuk memiliki cahaya mata tahun ini.


Jangan Anggap Sakit Perut Itu Masalah Biasa … Anda Mungkin Hidap Gastrik!

Kalau anda mengalami sakit perut yang kerap, anda perlu berhati-hati dengan gejala seperti rasa mual, muntah, sendawa berulang kali, rasa senak, berangin atau pedih yang mungkin satu tanda anda sedang mengalami gastrik.

Gastrik boleh menyerang seseorang individu itu jika mereka mengamalkan pengambilan makanan yang berlebihan pada satu masa termasuk pengambilan makanan yang berlemak, pedas, berkafein, bergas secara tidak terkawal.

Selain itu, waktu makan yang tidak teratur juga boleh menjadi penyumbang kepada penyakit ini. Mereka yang kerap merokok secara pasif, mengambil ubat tahan sakit secara berlebihan dan pengambilan alkohol secara kerap turut menjadi punca utama.

Selain dari gejala yang disebutkan di atas jika anda turut mengalami sakit perut berlebihan di bahagian atas atau abdomen perut, kerap kentut selepas makan, rasa tidak selesa dan hilang selera makan — mungkin anda sudah diserang penyakit gastrik.

Jika anda tidak tahu, gastrik ini terbahagi kepada tiga jenis iaitu gastrik ringan – pembengkakan pada bahagian perut bersentuhan dengan makanan, gastrik berat – berlaku kecederaan (luka) pada bahagian lapisan perut yang bersentuhan dengan makanan dan ulser gastrik (peptic ulcer) – ulser gastrik sejenis luka terbuka yang membuatkan darah boleh dikesan melalui muntah atau najis.

Seperti penyakit yang lainnya, gastrik juga muncul kerana amalan pemakanan seseorang individu yang tidak betul serta gaya hidupnya yang tidak mengamalkan gaya hidup sihat seperti yang disarankan.

Pengambilan makanan tambahan seperti Jus Nusantara Gold boleh membantu meneutralkan asid dalam perut yang menjadi punca gastrik, pedih ulu hati dan angin yang teruk dalam badan.

Jus Nusantara Gold juga bertindak merawat & melegakan keasidan asid yang tinggi dalam perut. Selepas mengamalkan Jus Nusantara Gold, tindak balas akan mula dirasai dengan cara sendawa & buang angin yang sekaligus melegakan kesakitan pada perut dan ulu hati.

Lihat sahaja testimoni dari mereka yang sudah mengamalkan Jus Nusantara Gold sebagai salah satu amalan gaya hidup sihat mereka. Jus Nusantara Gold terbukti mampu menghindarkan gejala gastrik dari berulang.

Selain diamalkan oleh mereka yang punyai gejala gastrik, Jus Nusantara Gold juga bagus untuk sakit lutut, tekanan darah tinggi, kolesterol, buasir, gout, sakit lutut, sendi, saraf, rawat luka dalaman dan luaran, gastrik dan stroke.

Jus Nusantara Gold tidak mengandungi sebarang bahan terlarang yang tidak dibenarkan. Rasanya yang masam masam manis memang sedap dan digemari ramai juga sesuai untuk diamalkan setiap hari kerana tiada kandungan gula memang sesuai untuk semua.

Jus Nusantara Gold juga Sesuai diamalkan oleh lelaki dan perempuan seawal usia 4 tahun sehingga mereka yang bergelar warga emas.

Jus Nusantara Gold mampu memberikan kesan yang tidak dijangka hanya seawal 2 kali pengambilan. Dengan harga asal RM148 untuk 500mL, memang berbaloi dengan kualiti dan khasiat yang diberikan.

Jika anda berminat untuk mendapatkan harga promosi Jus Nusantara Gold boleh klik http://60192122005.wasap.my. Kami jamin harga yang menarik untuk kesihatan hidup anda.

Untuk keterangan lanjut boleh layari laman web www.almas.com.my, Facebook rasmi ALMAS Beauty & Health atau Instagram @almasbeautyhealth.


Wanita Jelaskan Hubungan Sebenar Dengan Aliff Aziz

Meskipun rumah tangganya dengan Bella Astillah sudah pun bertemu titik noktah pada 16 Mei lalu, nampaknya kisah peribadi penyanyi Aliff Aziz masih lagi menjadi bualan ramai netizen.

Baru-baru ini, Aliff Aziz ada memuat naik gambar mesra bersama seorang wanita di Instagram. Seperti sudah dijangka, foto tersebut mencetuskan spekulasi di mana ramai beranggapan Aliff sudah move on dari kisah lalunya.

Tidak mahu netizen menyalah tafsir hubungan mereka, wanita tersebut yang dikenali sebagai Tika Sheikh itu tampil menjelaskan bahawa dia adalah sepupu kepada Aliff Aziz.

Terdahulu selepas tular gambar tersebut, ada netizen mula mengirimkan gambar berkenaan kepada Bella Astillah. Bagaimanapun, Bella memberitahu dia sedikit pun tidak terkesan memandangkan mereka sudah bercerai.

Apa pun kita doakan yang baik-baik sahaja untuk Aliff dan Bella. Netizen pun janganlah cuba untuk mencetuskan provokasi.


“Kalau Ada Jodoh Saya Memang Nak Terus Kahwin”

Orangnya memang cantik, sudah tentu ramai lelaki impikan untuk menjadi kekasih penyanyi wanita ini. Namun, Kilafairy mengakui dia lebih selesa hidup solo tanpa kekasih.

Bagaimanapun, Kila memberitahu dia juga tidak menolak untuk segera berkahwin jika sudah bertemu jodoh. Kata Kila lagi, dia gembira dengan kehidupannya kini dan mahu fokus dalam bidan perniagaan.

“Jodoh tak ada lagi, kalau ada memang nak terus kahwin saja tapi saya gembira dengan kehidupan saya sekarang.

“Bagi saya mungkin ada hikmah juga saya belum ada kekasih sebaba da benda lain yang saya belum capai. Lagipun bercinta bukan fokus utama saya sejak dulu lagi. Saya percaya pada ketentuan dan Insya-Allah saya yakin ada jodoh saya nanti,” katanya kepada mStar Online.

Ramai rakan-rakannya sudah berkahwin, Kila memberitahu dia tidak merasa tertekan, malah ibunya Rohana Jalil tidak mahu dia berkahwin di usia muda.

“Saya gembira melihat kawan-kawan saya yang dah berkahwin tapi ia bukan tekanan buat saya. Mungkin sebab mama pun kahwin lambat, masa umur 30 tahun.

“Mama selallu kata tak payah kahwin dan kerja dulu tapi berbeza dengan bapa saya yang suruh kahwin cepat. Tapi mereka tidak pernah paksa saya untuk berkahwin. Kalau boleh, umur 30 saya dah ada seseorang istimewa,” katanya


Bella Tak Kisah Aliff Aziz Bergambar Dengan Wanita Lain

Jika baru-baru ini Aliff Aziz menangis sebak menginsafi kesilapannya ketika bertemu Ustaz Ebit Lew, terbaru beliau seakan sudah move on dengan kisah lalu dan memuat naik gambar mesra bersama wanita lain di Instagram.

Menyedari hal itu, netizen mula mengirimkan gambar berkenaan kepada Bella Astillah. Menurut Bella, beliau sedikit pun tidak terkesan dengan gambar berkenaan memandang mereka sudah pun bercerai.

“Saya tak kisah pun. Anda semua sudah tahu yang kami sudah tak ada kena mengena. Ramai yang menghantar mesej peribadi di Instagram dan cuba ‘bakar’ saya dengan gambar Aliff itu, tapi saya tak kisah pun”

“Jadi apa-apa yang Alif buat adalah untuk diri dia. Saya pun ada di Malaysia dan dia di Singapura. Jadi saya okay saja,” jelasnya berkenaan gambar bekas suami bergambar mesra dengan wanita lain.

Menerusi Instastory, Aliff memuat naik gambar bersama wanita yang dikenali, Tika Sheikh. Gambar tersebut juga turut memaparkan latar belakang seolah mereka sedang berjalan di pantai bersama. (rtky/w)


Fizo Omar Nafi Jadi Anak Emak Punca Bercerai

Dek kerana terlalu banyak spekulasi timbul berkenaan penceraiannya dengan Mawar Karim, Fizo Omar tampil menafikan punca penceraian berlaku kerana campur tangan dari keluarga dan gelarannya sebagai anak emak.

“Saya mendapat respon mengatakan saya anak emak dan bercerai disebabkan oleh ibu. Saya menafikan kerana ia tidak benar. Persepsi orang saya memilih ibu dan mengorbankan isteri anak namun bukan itu yang berlaku”

Menurut Fizo, punca penceraian diantara mereka hanya mereka sahaja yang tahu dan tindakannya untuk terus berdiam diri kerana tidak mahu mengeruhkan lagi situasi mereka yang baru lepas bercerai.

“Saya ada jawapan sendiri dan Mawar tahu mengenainya. Atas sebab itu kami bercerai secara baik. Saya memilih untuk diam kerana tiada apa untuk diceritakan. Tiada keburukan Mawar untuk dijaja dan terlalu banyak kebaikan dia”

“Jujurnya saya terkejut apabila netizen membuat spekulasi mengatakan berlaku pergaduhan antara keluarga, namun sebenarnya kami baik-baik saja. Ramai yang memaksa saya bercerita untuk menjelaskan keadaan sebenar”

“Dan apabila saya memilih untuk berdiam diri, mereka kata saya yang bersalah. Tak apalah saya baik-baik saja, cuma ia mungkin memberi kesan kepada keluarga saya,” jelasnya kepada Media Hiburan.

Terdahulu pasangan ini telah mendirikan rumah tangga pada November 2013 dan dikurniakan seorang cahaya mata perempuan bernama Wan Maryam. Namun pada 10 Julai lalu pasangan ini disahkan bercerai dengan talak satu. (rtky/w)


Rihana Oksana Dicerai Talak Tiga?

Astro Awani hari ini melaporkan sekeping sijil perceraian menunjukkan nama wanita Rusia Rihana Oksana Gorbatenko, 26 tahun, sah diceraikan talak tiga.

Menurut laporan, sijil perceraian itu dipercayai didaftarkan 1 Julai lalu selepas proses perceraian Rihana bertarikh 22 Jun di Singapura.

Portal turut melaporan, sijil penceraian yang lengkapi dengan nombor siri itu sudah mendapat kelulusan dari Mahkamah Syariah.

Rihana yang juga Ratu Moscow 2015 itu dipercayai melangsungkan perkahwinan pada Jun 2018, kemudian melahirkan seorang anak lelaki pada 21 Mei 2019.

Terdahulu, media Moscow melaporkan perkahwinan Rihana bergolak pada 24 Januari lalu. Bagaimanapun bapa Rihana, Andrey Gorbatenko menafikan dakwaan tersebut.


Tengku Kamiliah Zanariah Josephine, Nama Anak Juliana Evans

Tahniah diucapkan kepada Juliana Evans dan suami, Tengku Shariffuddin Shah Tengku Sulaiman Shah Al-Hajj yang baru sahaja menimang cahaya mata sulung mereka pada Sabtu lalu.

Menerusi perkongsian terbaru, Juliana berkongsikan wajah anak sulungnya, yang diberi nama Tengku Kamiliah Zanariah Josephine Ehsan Shah.

Sebelum ini, abang ipar Juliana iaitu Tengku Salehuddin ada berkongsikan nama bayi tersebut di akaun Instagram miliknya.

Dalam pada itu, Juliana turut memuat naik status di Insta Story mengucapkan terima kasih kepada peminat yang mendoakan proses kelahiran anak pertamanya itu dipermudahkan.

Juliana mendirikan rumah tangga bersama Tengku Shariffuddin Shah Tengku Sulaiman Shah Al-Hajj pada April 2017. Tahniah sekali lagi kepada pasangan ini diatas kelahiran cahaya mata sulung mereka. Semoga kehadiran bayi comel ini akan menyerikan lagi rumah tangga pasangan ini.


Isu Campak Tanjak, Nabil Tiada Niat Perlekeh Adat Melayu

Tindakan Nabil Ahmad mencampak tanjak yang dipakai ke lantai di pentas Muzikal Lawak Superstar (MLS) Jumaat lalu menimbulkan rasa kurang senang netizen. Tidak kurang juga ada yang menyifatkan perbuatan Nabil itu sebagai biadap.

Menerusi Instagram, Nabil bagaimanapun tampil membuat permohonan maaf di atas ketelanjurannya itu. Menurut Nabil, dia tidak niat untuk memperlekehkan bangsa dan adat Melayu.

Asalamualaikum Tuan Tuan sekali , saya manusia yg Banyak melakukan kekhilafan Dan saya Harap permohonan maaf saya ini dapat memberi pengajaran Pada saya Dan Hal ini betol2 menperingatkan saya pada Maruah budaya Khemahkotaan bangsa melayu kita..saya Juga memohon maaf kepada seluruh ahli keluarga balai adat tok cindai Dan semua yg terkesan dengan perbuatan saya, saya personally Amat Malu dengan perbuatan saya malam tadi #maafkansaya

A post shared by  Nabilzira (@nabilzira) on Jul 13, 2019 at 3:26am PDT

“Saya nak buat permohonan maaf secara terbuka di atas keterlanjuran saya malam tadi di atas pentas Muzikal Lawak Superstar.

“Tidak menjadi niat saya untuk memperlekehkan bangsa dan adat melayu kita terutama sekali tanjak yang saya pakai dan saya telah ditegur secara baik oleh Tok Cindai dan seluruh ahli keluarga pengabdi budaya.

Dalam pada itu, Nabil turut menyatakan rasa kesal serta malu dengan tindakannya itu dan apa yang berlaku benar-benar memberi pengajaran kepada dirinya.

“Saya manusia yang banyak melakukan kekhilafan dan saya harap permohonan maaf saya ini dapat memberi pengajaran pada saya.

“Dan hal ini betul-betul memperingatkan saya pada maruah budaya khemahkotaan bangsa Melayu kita. Saya amat malu dengan perbuatan saya malam tadi. Maafkan saya,” tulisnya.


Elizabeth Tan Luah Rasa Marah Dengan Lelaki?

Pernah mengakui mengalami depresi akibat putus cinta sebelum ini, posting terbaru Elizabeth Tan mencuri perhatian ramai apabila beliau seolah meluahkan rasa marah terhadap golongan lelaki yang penipu.

Menerusi perkongsian di Twitter itu, ramai menganggap ianya berkaitan dengan hidup peribadi penyanyi itu yang mungkin sedang kecewa ditipu sang kekasih. Namun Elizabeth menafikan perkara itu.

“Apa yang saya muat naik itu tidak ada kena mengena dengan diri sendiri pun. Perkara itu berlaku kepada kawan saya. Saya sekadar tumpang meluahkan perasaan marah dengan apa yang berlaku kepada rakan berkenaan,” katanya.

Menurut Elizabeth luahan itu sekadar melepas geram terhadap apa yang terjadi kepada rakannya. Malah jelasnya, sindiran itu tiada kena mengena sekali dengan kehidupan mahupun pengalaman sendiri.

Gara-gara luahan itu, ramai menulis kata-kata semangat dan nasihat buat Elizabeth agar terus kuat melalui dugaan itu. Terdahulu Elizabeth memberitahu beliau terpaksa berjumpa pakar bagi merawat depresi yang dialami. (rtky/w)


Netizen Panas Hati Aliff Syukri Kongsi Foto Tunggang Gajah

Pengasas D’herbs, Datuk Aliff Syukri sememangnya sering menjadi perhatian, malah ramai yang menjadikan beliau idola untuk bergelar usahawan berjaya sepertinya. Baru-baru ini, Aliff Syukri ada memuat naik fotonya menunggang gajah ketika berada di Thailand.

Bagaimanapun, perkongsiannya itu membuatkan netizen ‘panas hati’ kerana ramai tahu gajah-gajah itu telah didera bagi menjinakkan haiwan tersebut dan dipaksa untuk membawa pelancong.

BACA: Aliff Syukri Beli Kondo Mewah RM6 Juta Dengan Duit KWSP

Rata-rata netizen mengecam usahawan itu dan mengatakan menunggang gajah seolah menyokong kepada penderaan haiwan tersebut.

Kata netizen lagi, meskipun sebelum ini sudah banyak perkongsian mengenai haiwan itu didera, namun ia masih tidak memberikan kesedaran kepada orang ramai termasuk usahawan tersebut.

Malah ramai yang meminta Aliff memadam gambar tersebut serta menggesa supaya berhenti serta tidak mempromosikan kekejaman terhadap haiwan. Tiak kurang juga ramai yang meluahkan rasa sedih melihat gambar gajah tersebut seolah dalam kesakitan.


Erra Fazira Sudah Putus Cinta Dengan Shahir

Hubungan rapat antara pelakon dan penyanyi cantik, Erra Fazira dan Shahir bukanlah lagi satu cerita baru. Bagaikan tidak berkesudahan kisah di antara mereka.

Terbaru, Erra mendedahkan hubungannya dengan juara Akademi Fantasia musim kelapan itu sudah pun berakhir sejak Januari lalu. Bagaimanapun Erra memberitahu mereka masih bersahabat baik meskipun sudah membawa haluan masing-masing.

“Kami dah move on dengan kehidupan sendiri. Saya tidak kecewa kerana saya tahu aturan Allah itu baik. Kami masih berkawan tapi tiada lagi hubungan istimewa.

“Dahulu memang ada perancangan untuk bahagia bersama, namun Allah tidak tunjukkan jalan dan tidak permudahkan,” katanya kepada MHE TV.

Tidak menjelaskan punca perpisahan hubungan cinta yang dijalin selama empat tahun itu, Erra mengatakan dia tidak merasa kecewa mahupun sedih dan percaya apa yang berlaku sudah ditetapkan Allah.

“Sebagai seorang wanita apabila diberi harapan, sudah tentu ada rasa bunga-bunga tapi lama-lama kematangan mengatasi segalanya. Sampai bila? Saya tidak sedih, tidak boleh salahkan sesiapa kerana jodoh telah tiada,” katanya.

Dalam pada itu, Erra memaklumkan dia akan ke Tanah Suci bulan ini untuk enunaikan ibadah haji.


"Alhamdulillah, Saya Sudah Bergelar Ibu"

Tahniah diucapkan kepada Juliana Evans dan suami, Tengku Shariffuddin Shah Tengku Sulaiman Shah Al-Hajj yang baru sahaja menimang cahaya mata sulungnya. Berita itu dikongsikan Juliana menerusi Instostory miliknya.

Menerusi Instastory, Juliana memuat naik gambar memaparkan beliau berehat diatas katil sambil memandang gembira bayinya yang sedang nyenyak tidur. Selain itu, Juliana meluahkan rasa syukur dapat bergelar ibu.

Bagaimanapun ketika ini Juliana masih belum mendedahkan wajah penuh anaknya itu, malah jantina dan juga nama penuh cahaya mata pertama pasangan ini juga masih belum diberitahu oleh mereka.

Tahniah sekali lagi diucapkan kepada pasangan ini diatas kelahiran cahaya mata sulung mereka. Semoga dengan kehadiran bayi comel ini akan menambahkan lagi kebahagiaan rumah tangga pasangan ini. (rtky/w)


Uqasha Senrose Selesa Berkawan Dengan Kamal Adli

Mempunyai hubungan rapat dengan Kamal Adli, Uqasha Senrose mengakui ramai menginginkannya benar-benar bercinta dengan pelakon itu selepas keserasian mereka terserlah dalam drama Setelah Terlafaznya Akad.

“Mungkin kerana masing-masing masih solo, jadi ramai berharap hubungan kami berlanjutan ke luar lokasi penggambaran. Soal hati dan perasaan di luar kawalan saya, malah perkara itu belum saya fikirkan secara serius”

Tidak berasa tertekan dengan status adiknya, Nelydia Senrose dulu berkahwin darinya, Uqasha menganggap pada usianya ketika ini masih terlalu awal untuknya berumah tangga selain masih tidak bersedia.

“Sudah jodoh dia berkahwin pada usia muda dan pilihan itu terbaik untuknya. Pada usia 26 tahun, saya rasa masih lagi awal untuk mendirikan rumah tangga. Untuk apa memaksa diri jika masih belum bersedia”

“Saya gembira dengan kehidupan Nelydia yang semakin teratur. Soal lambat atau cepat bertemu jodoh, saya serahkan kepada takdir. Saya tidak mahu mendesak diri hanya kerana memenuhi permintaan orang,” katanya. (rtky/w)


Aliff Aziz Menangis Teresak-Esak Depan Ebit Lew

Berdepan kontroversi curang sehingga bahtera perkahwinannya dengan Bella Astillah bertemu titik noktah pada 16 Mei lalu, nampaknya netizen lebih berminat dengan gosip-gosip panas terpalit Aliff Aziz berbanding karier seninya.

Menerusi perkongsian terbaru Ustaz Ebit Lew, beliau menceritakan pengalamannya bertemu dengan Aliff Aziz di Singapura.

BACA: “Aliff Aziz Tolong Move On, Kesian Bella Teringat & Menangis”

Entri tersebut menjadi perhatian netizen dimana memaparkan Aliff yang tidak dapat menahan sebak mengenangkan apa yang berlaku dalam hidupnya.

“Terus ke rumahnya. Niat kerana Allah sahaja. Berdoa supaya Allah terima jadi ‘asbab’ kebaikan dan hidayah. Panjang lebar kami berbual. Saya tanya (kepadanya) jika hari ini adalah hari terakhir. Tiada esok, tiada lusa.

“Apa (dia) nak cakap kepada yang disayangi dan anak yang sangat ‘cute’. Beliau terus menangis teresak-esak. Menahan sebak. Saya jadi sebak,” tulis Ebit Lew.

Dalam pada itu, Ebit mengagumi kesungguhan Aliff yang mula mendekatkan diri dengan Yang Maha Esa dan berusaha menjadi insan lebih baik.

“Syukur dengar Aliff kini yang menjaga solat, mula hafal al-Quran. Nenek dan datuknya orang sangat baik. Begitu juga mak dan ayahnya. Tadi, banyak soalan agama daripadanya. Setiap manusia diuji Allah,” katanya.

Diakhir perkongsian, Ebit turut berdoa semoga Aliff akan terus istiqamah kerana Allah dan persiapan akhirat.


"Pengalaman Lama Ajar Erti Kesabaran"

Bakal menjadi ibu tidak lama lagi, Elfira Loy mengenang kembali detik majlis pertunangan dengan suami. Luah Elfira, beliau berasa terlalu sebak pada waktu itu sehingga tidak mampu untuk berkongsi banyak gambar disekitar majlis.

“El tak pernah share sangat gambar masa tunang because this was me during the engagement day sebak sangat, sebak sesebak sebaknya. Bersyukur dikurniakan rasa ini. Bersyukur diberikan nikmat merasai doa dikabulkan”

Dalam posting itu, Elfira seakan memberi bayangan bahawa pengalaman terdahulu mengajarnya erti sabar dan yakin dengan dugaan yang diberikan. Elfira juga sempat memberikan nasihat buat pengikutnya.

“Pengalaman lama mengajar erti kesabaran, ketabahan dan keyakinan terhadap petunjuk Allah. Sabar itu memang indah. To whoever yang mengalami masalah terkunci dihati hingga berat untuk dibacarakan, bicarakanlah kepada Allah”

“Semoga Allah juga memmberikan petunjuk kepada kalian. Baju ni abang RizmanRuzaini buat suka gila, akhirnya boleh post. Harap-harap lepas ni muat balik nak pakai! Sebab haritu tak tangkap gambar banyak,” tulisnya.

Di ruangan komen, ramai memuji ketabahan pelakon kecil molek ini melalui dugaan sebelum ini. Terdahulu, Elfira pernah mengikat pertunangan dengan Sufian Suhaimi namun putus dan kemudian berkahwin dengan Muhamad Faris. (rtky/w)